Chystajte sa, prichádzajú predčasné voľby (verejná nahrávka)

Budú predčasné voľby? Aká je vzťah medzi Robertom Ficom a Bélom Bugárom a kto koho v koalícií nenávidí? Položí vládu skôr SNS, Smer alebo Most? Ale aj ako vyzerá aktuálna prezidentská kampaň, v čom je iná ako tá posledná a či Zuzana Čaputová urobila niekde chybu? Aj na takéto otázky sa v utorok 26. marca o 18:00 večer pokúsia v bratislavskom Martinuse na Obchodnej ulici odpovedať komentátor denníka SME Peter Tkačenko a Braňo Dobšinský. Druhú verejnú nahrávku podcastu Dobré ráno moderuje Zuzana Kovačič Hanzelová. Vstup je voľný. Hostia: Peter Tkačenko, Braňo Dobšinský Moderuje: Zuzana Kovačič Hanzelová Kedy: 26. 3. o 18:00 Kde: Martinus, Obchodná ulica, Bratislava Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Za volantom je podcast o autách a automobilovom priemysle - novinky, správy, testy automobilov aj situácie z ciest. Vychádza každý piatok. Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@   sme.sk, pošleme vám cenovú ponuku.


Silný dážď spôsobil na juhu Francúzska záplavy

Nepriaznivé počasie ovplyvnilo aj situáciu v železničnej doprave.

PARÍŽ. Juhofrancúzske regióny Languedoc a Roussillon pri pobreží Stredozemného mora zápasia so záplavami v dôsledku výdatných zrážok a búrkových systémov, ktoré sprevádza aj silný vietor. Ide o jav, ktorý sa v tejto časti krajiny na jeseň často vyskytuje. Výčiny počasia si zatiaľ nevyžiali zranených ani obete na životoch, došlo však ku škodám na majetku. Nepriaznivé počasie ovplyvnilo aj situáciu v železničnej doprave: francúzska železničná spoločnosť SNCF prostredníctvom Twitteru informovala o prerušení dopravy na trati medzi mestami Toulouse, Perpignan a Montpellier. Spravodajská televízna stanica BFM uviedla, že more pri pobreží uvedenej oblasti je rozbúrené, tvoria sa na ňom vysoké vlny a vo viacerých prímorských obciach a mestách boli zaplavené promenády a cesty vedúce pozdĺž pobrežia. Meteorologická služba varovala, že v stredu môže miestami v priebehu niekoľkých hodín spadnúť až 300 milimetrov zrážok, takže hrozia lokálne záplavy. Úrady preto vydali na stredu druhý stupeň výstrahy pred výdatnými zrážkami - aj v podobe krúp -, záplavami a búrkami, čo sa týka deviatich regiónov na juhu Francúzska. Takýto ráz počasia bude na juhu Francúzska pretrvávať najmenej do štvrtkového večera, uviedla BFM.


Dow Jones dosiahol nové historické maximum

BRATISLAVA. Akciový trh v USA v pondelok uzatvoril zmiešane, index Dow Jones však dosiahol nové historické maximum. Rástli technologické firmy a tituly v odvetviach, ktoré zvyčajne prinášajú vyššie dividendy, čo prevážilo nad stratami v zdravotníckom sektore. Index Standard & Poor's 500 posilnil o 0,2 percenta na 2 747,71 bodu, Dow Jones klesol o 0,1 percenta na 25 283 bodov a technologický Nasdaq vzrástol o 0,3 percenta na 7 157,39 bodu.Japonský akciový trh v utorok posilnil. Investorov povzbudil silné výsledky burzových indexov v USA, čo podporilo dôveru v pokračujúci rast najväčšej svetovej ekonomiky. Hlavný tokijský index Nikkei 225 posilnil o 0,5 percenta na 23 843,70 bodu.


Štát by mohol zriadiť fond odkázanosti na financovanie sociálnych služieb

Pellegrini upozornil, že odkázaných občanov bude stále viac.

BRATISLAVA. Platforma za spravodlivé financovanie sociálnych služieb oceňuje, že rezort práce aj premiér Peter Pellegrini (Smer) sú s nimi ochotní rokovať o financovaní neverejných poskytovateľov sociálnych služieb. Premiér naznačil, že štát mohol zriadiť fond odkázanosti, do ktorého by prispievali určitým percentom obce aj mestá a financovali by sa z neho zariadenia sociálnych služieb. Informovala o tom platforma po skončení utorkového rokovania s predsedom vlády. "Premiér povedal, že bude nutné vzhľadom na demografiu, ktorá sa na nás valí, zriadiť fond odkázanosti, kde by napríklad aj obce aj mestá prispievali určitým percentom a z toho fondu by sa dával rovnaký príspevok odkázanému občanovi bez ohľadu na to, či je vo verejnom alebo neverejnom zariadení sociálnych služieb," priblížila pre TASR Anna Ghanamová z platformy. Ak by sa to podarilo, tak by to podľa jej slov konečne znamenalo zrovnoprávnenie odkázaných občanov. "Sú rovnocennými platcami daní. Verím, že sa na tomto návrhu dokážu zhodnúť všetky zúčastnené strany, lebo až toto bude naozaj spravodlivé riešenie," podotkla Ghanamová. "Hovorili sme o tom, že by do budúcna tieto sociálne služby mali byť možno zo strany samosprávy financované systémovejšie, to znamená vytvorením fondu odkázanosti, kde by možno každá obec, každé mesto za každého obyvateľa odvádzala určitú sumu a z toho fondu by sa potom hradilo všetkým rovnako, bez ohľadu na to, či sú v obecnom alebo neverejnom zariadení sociálnych služieb," priblížil obsah rokovania Pellegrini. Spolu s ministrom práce Jánom Richterom (Smer) si podľa jeho slov plánujú v krátkom čase pozvať na stretnutie všetkých predsedov vyšších územných celkov (VÚC). "Aby sme im ozrejmili, ako my vidíme legislatívu, ktorá ich viedla k tomu, že v priebehu roka výrazne znížili dotáciu pre neverejné zariadenia sociálnych služieb. Budeme sa snažiť o to, že tak ako je štát solidárny so svojimi obyvateľmi a stará sa o obyvateľov, ktorí sú odkázaní na pomoc, aby aj VÚC a obce, ktoré si prerozdeľujú všetky dane, aby sa postarali rovnako solidárne o svojich starších občanov a nerozlišovali, či sú v obecnom, VÚCkovom alebo neverejnom zariadení," doplnil predseda vlády. Zatiaľ teda podľa neho nie je v pláne, aby štát prebral na seba záväzky, ktoré "v plnej miere" patria mestám a obciam. Pellegrini tiež upozornil, že odkázaných občanov bude stále viac. "Nielen že ideme meniť spôsob financovania, ale budeme musieť zásadne pracovať už teraz na zvýšení kapacít, V opačnom prípade budeme nemilo prekvapení a nebude sa mať kto o naše obyvateľstvo postarať," dodal premiér. Ghanamová zároveň uviedla, že minister Richter bol prekvapený, že samosprávne kraje dali menej financií neverejným poskytovateľom. "Vzorec v zákone im to však umožňuje. Lebo len čo dostaneme viac zdrojov napríklad z ministerstva, o to oni musia znížiť peniaze, ktoré nám dajú. Preto sme požiadali ministra, aby ten vzorec zmenil, lebo vyššie územné celky robia len to, čo im zákon umožňuje," podotkla. Avizovala, že obce a mestá chcú predložiť tabuľku, koľko neverejným poskytovateľom dali financií. "My však disponujeme zamietavými odpoveďami, kde väčšina obcí a miest odmietla dať čo i len cent z finančného príspevku na prevádzku. Naozaj je nutné, aby sme to riešili, lebo ak sa to nestihne rozlúsknuť, tak potom trváme na tom, aby nám štát dal mimoriadnu dotáciu, pretože vzhľadom na zvýšenie minimálnej mzdy a najmä zvýšenie príplatkov pre zamestnancov sme v deficitoch, čo znamená, že nám bude začiatkom budúceho roka hroziť zánik," upozornila Ghanamová.


1. Firmy by nemali problém nájsť zamestnancov, keby boli ochotné lepšie platiť. Vrátili by sa aj Slováci z cudziny: Employers and jobseekers do not speak the same language 2. Len počuť nestačí. Počuje aj kačka, povedal skladateľ, ktorému organizátori venovali tohtoročné Zimné Konvergencie: Listening is an effort, and just hearing is no merit 3. Petra Vlhová to dokázala, stala sa majsterkou sveta. Pozrite si jej víťaznú jazdu: The success of her life: Slovak skier Vlhová wins giant slalom at the world championships 4. Návšteva hotelu Carlton, koncert francúzskej speváčky ZAZ a street food vás čakajú v najbližších dňoch v Bratislave: Top 10 events in Bratislava 5. Keď príde ďalšia kríza, dovolenkové poukazy budú firmám ešte viac na príťaž: New vouchers re-spark red tape controversy 6. Peklo v Bratislave začína. Kde všade musíte počítať s obmedzeniami? Five facts you need to know about road closures in Bratislava 7. Čo povedal Slovákom prvý minister zahraničných vecí Spojených štátov, ktorý navštívil Slovensko po 20 rokoch? Pompeo: The promise of 1989 is as alive today as it was 30 years ago 8. Od soboty budú na ústavnom súde len štyria sudcovia. Čo sa bude diať ďalej? Parliament fails to elect Constitutional Court candidates 9. Bratislava je medzi top európskymi cestovateľskými destináciami, predbehla niektoré veľké európske metropoly: Best places to travel to in Europe in 2019? Bratislava is on the list! 10. Skorumpovaný systém vraždu Tupého nevyriešil. Kuciaka ten systém zabil! “By a sharp knife” cuts through the heart of injustice in Slovakia Až 70 percent všetkých čitateľov prichádza na portál anglických novín The Slovak Spectator zo zahraničia, prevažne z USA, Veľkej Británie, Nemecka.  Len 18 percent všetkých návštevníkov má vo svojom počítači ako komunikačný jazyk nastavenú slovenčinu. Portál je súčasťou spravodajského webu sme.sk.


Biden: Trump sa dopustil útoku na nezávislosť ministerstva spravodlivosti

Nezávislosť je podľa Bidena nevyhnutná pre právny štát.

WASHINGTON. Bývalý americký viceprezident Joe Biden povedal, že prezident Donald Trump sa dopustil "priameho útoku" na nezávislosť amerického ministerstva spravodlivosti a právneho štátu, informovala v stredu agentúra DPA. Hrubý prepis konverzácie telefonátu medzi Trumpom a ukrajinským prezidentom Volodymyrom Zelenským podľa Bidena dokazuje, že Trump sa snažil očierniť politického protivníka. Prepis rozhovoru potvrdil, že Trump opakovane nabádal Zelenského, aby spolupracoval s jeho osobným právnikom Rudym Giulianim a ministrom spravodlivosti Spojených štátov Williamom Barrom pri vyšetrovaní namierenom voči Bidenovi, ktorý je Trumpovým politickým súperom. "Takisto sme sa dozvedeli, že do tohto plánu chcel zahrnúť aj americké ministerstvo spravodlivosti," uviedol Biden vo vyhlásení. Bývalý viceprezident dodal, že je to "priamy útok na podstatu nezávislosti tohto ministerstva". Táto nezávislosť je podľa Bidena nevyhnutná pre právny štát. Trump v rozhovore so Zelenským vyjadroval nepodložené podozrenie, že Biden chcel zasahovať do vyšetrovania ukrajinskej prokuratúry, týkajúceho sa jeho syna Huntera. V tejto súvislosti tiež Zelenskému potvrdil, že niekoľko dní predtým nariadil zmraziť pomoc Ukrajine v hodnote v prepočte viac ako 365 milióna eur. Konverzácia oboch prezidentov je jedným z predmetov sťažnosti, ktorú podal americkému Kongresu nemenovaný informátor v polovici augusta. Na základe sťažnosti začala predsedníčka Snemovne reprezentantov Nancy Pelosiová v utorok konanie smerujúce k tzv. impeachmentu Trumpa. Ten trvá na tom, že neurobil nič zlé.


Upravený čistič oceánov úspešne zachytáva odpadky

ROTTERDAM, BRATISLAVA. Funkčný systém na čistenie oceánov je na dosah. Spoločnosť Ocean Cleanup dokázala, že jej testovací čistič oceánov úspešne zachytáva odpadky. Využíva na to prirodzené sily ako vlny a vietor. Súčasný model čističa - prezývaný System 001/B - vypustili na oceán v júni 2019. Ide o druhý prototyp, prvý mal totiž ku koncu roka 2018 technické problémy a nedokázal pokračovať v misii. Druhý čistič opäť dopravili k Veľkej pacifickej odpadkovej škvrne, kde sa hromadí najviac oceánskych plastov. V septembri na ňom museli robiť drobné úpravy a ukázalo sa, že sa vydarili. Systém na čistenie oceánov úspešne zbiera zreteľne viditeľné kusy plastov ale aj rybárske siete, ktoré sú odpadom z rybárskeho priemyslu. Prekvapivo zachytáva aj mikroplasty o veľkosti jedného milimetra. "Prvý rok testovania v nehostinnom prostredí na otvorenom mori silne naznačuje, že naša vízia je dosiahnuteľná. Začiatok našej misie zbaviť oceány plastového odpadu, ktorý sa zbieral celé desaťročia, je na dosah," píše v tlačovej správe environmentálnej organizácie Ocean Cleanup jej zakladateľ Boyan Slat. Napriek úspechom Systému 0001/B má pred sebou organizácia ešte mnoho práce. Už teraz začínajú pracovať na ďalšom modeli Systém 002, ktorý by mal byť ešte odolnejší a mal by udržať zachytený plast na dlhšiu dobu. Stále však ide iba o testovacie misie. Keď bude systém na čistenie oceánov plne funkčný, pri odpadkovej škvrne by mali byť desiatky podobných čističov. Zachytený plast budú pracovníci Ocean Cleanup dovážať späť na súš, kde sa zrecykluje.


Aktivistka Thunbergová sa vydá na konferenciu v USA na jachte

Plavba bude Grete trvať zhruba dva týždne.

BRATISLAVA. Greta Thunbergová, šestnásťročná švédska bojovníčka proti nečinnosti politikov v boji proti klimatickým zmenám, sa vydá na klimatickú konferenciu v Spojených štátoch na jachte. Po dlhom zvažovaní vhodného dopravného spojenia takto vyriešila problém, ako cestovať do USA inak než lietadlom. To odmieta, keďže využívanie lietadiel podľa vedcov produkuje obrovskú uhlíkovú stopu a výrazne tak prispieva k zhoršovaniu situácie v súvislosti so svetovou klímou."V polovici augusta sa vydáme na jachte cez Atlantický oceán z Veľkej Británie do New Yorku," napísala v pondelok Greta na Twitteri. Na plavbu, ktorá bude trvať zhruba dva týždne a absolvuje ju so svojím otcom a so švédskym dokumentaristom Nathanom Grossmanom, využije 18-metrovú jachtu Malizia II. Plavidlo, ktoré pôvodne postavili na jachtárske závody okolo sveta, vyrába elektrinu pomocou solárnych panelov a podvodných turbín. Greta Thunbergová sa zúčastní najskôr 23. septembra na svetovej klimatickej konferencii v New Yorku, odkiaľ sa neskôr presunie vlakmi a autobusmi do čílskej metropoly Santiago, kde sa bude konať od 2. do 13. decembra ďalšia významná konferencia o klimatických zmenách pod patronátom OSN. Tá sa mala pôvodne uskutočniť v novembri v Brazílii, po nástupe nového brazílskeho prezidenta Jaira Bolsonara, ktorý je známym nepriateľom ekológie, však krajina oznámila OSN, že ju organizovať nebude.Greta Thunbergová.


Bavorský premiér rokoval s najvyššími ukrajinskými ústavnými činiteľmi

Predmetom rokovaní boli aj otázky obchodnej a ekonomickej spolupráce.

KYJEV. Bavorsko je pripravené na opätovnú spoluprácu s Ruskom, avšak iba za predpokladu plnenia obsahu minských mierových dohôd. V Kyjeve o tom to podľa úradu ukrajinského prezidenta Petra Porošenka ubezpečil na dnešných bilaterálnych rokovaniach bavorský krajinský premiér a líder Kresťanskosociálnej únie (CSU) Horst Seehofer. Najvyšší ukrajinský predstaviteľ pri tejto príležitosti informoval Seehofera o "deštruktívnych krokoch", ktoré Rusko podniklo v nedávnej minulosti v snahe podkopať spomínané dohody. Porošenko v tejto súvislosti zdôraznil význam zachovania sankcií uvalených medzinárodným spoločenstvom na Ruskú federáciu. Podľa názoru ukrajinského prezidenta sú sankcie a tlak nimi podmienený predpokladom nielen mieru na Ukrajine, ale i bezpečnosti v celej Európe. Predmetom bilaterálnych rokovaní, v rámci ktorých sa Seehofer stretol aj s ukrajinským premiérom Volodymyrom Hrojsmanom, boli aj otázky obchodnej a ekonomickej spolupráce, či reformný proces na Ukrajine.


V Severnom Darfúre je osemtisíc ľudí nakazených maláriou

Lekári žiadajú o pomoc vládu a medzinárodné organizácie.

KÁHIRA. V sudánskom Severnom Darfúre za menej ako mesiac stúpol počet nakazených maláriou na osemtisíc. Tamojší lekári varujú, že šírenie choroby môže pretrvávať, ak sudánska vláda a medzinárodné organizácie ihneď nezasiahnu. Svetová zdravotnícka organizácia (WHO) predtým uviedla, že maláriu zaznamenali v niekoľkých častiach krajiny. V Sudáne sa po augustových záplavách začala šíriť aj cholera. Úrad Organizácie Spojených národov pre koordináciu humanitárnych záležitostí (OCHA) informoval, že cholere podľahlo sedem ľudí a ďalších 124 je zrejme nakazených.


Taliani vzdali poctu zavraždenému policajtovi, prípad sprevádzajú nejasnosti

Vražda policajta vyvolala v Taliansku napätie.

RÍM. Tisíce ľudí vzdali v nedeľu v Ríme poctu zavraždenému policajtovi, ktorého smrť dobodaním vyvolala v Taliansku vlnu pobúrenia. Pred stanicu, na ktorej 35-ročný karabinier Mario Cerciello Rega pôsobil, kládli kvety. Zástupy smútiacich sa zhromažďovali aj pred kaplnkou, v ktorej je pred pondelňajším pohrebom policajta vystavená jeho rakva, informuje agentúra AFP. Cerciella Regu dobodali v piatok ráno, krátko po tom ako sa vrátil zo svadobnej cesty. Z vraždy s priťažujúcimi okolnosťami a pokusu o vydieranie obžalovali dvoch mladých 19-ročných občanov USA, Christiana Gabriela Nataleho Hjortha a Finnegana Leeho Eldera. Vražda policajta vyvolala v Taliansku napätie aj v súvislosti s otázkou migrácie, krajne pravicový minister vnútra Matteo Salvini totiž ešte pred zatknutím dvojice Američanov označil vrahov za "bastardov", a to po prvotných medializovaných informáciách, že podozriví zrejme pochádzajú zo severu Afriky, píše AFP. Pohreb Cerciella Regu sa má konať v pondelok v jeho rodnom meste neďaleko sopky Vezuv, pričom zúčastniť sa na ňom má Salvini aj vicepremiér Luigi Di Maio. Talianske médiá medzičasom zverejnili fotografiu jedného z podozrivých Američanov, na ktorej má počas vypočúvania zaviazané oči a na rukách nasadené putá. Podľa Giandomenica Caiazzu, šéfa združenia talianskych právnikov, by táto skutočnosť mohla anulovať platnosť celého výsluchu, počas ktorého sa jeden z Američanov k vražde priznal. Policajta, ktorý má byť zodpovedný za to, že mladíkovi zviazali oči, majú podľa talianskych médií preložiť na iné miesto. Podozriví Američania tvrdili, že nevedeli, že Cerciello Rega a jeho kolega sú policajti, keďže zasahovali v civilnom oblečení. Američania si vraj mysleli, že muži sú priateľmi údajného drogového dílera, ktorému oni predtým ukradli tašku a v ktorej neboli drogy ale len obyčajný aspirín. Obeť krádeže mala o nej upovedomiť policajtov a tí sa pokúsili dvoch Američanov zadržať, jeden z nich však na policajtov zaútočil nožom, píše AFP. Polícia následne dvojicu Američanov vystopovala pomocou bezpečnostných kamier. Mladíkov zatkli v štvorhviezdičkovom hoteli, kde bývali a odkiaľ sa ešte v rovnaký večer chystali odísť na let domov do USA. Talianske médiá v súvislosti s prípadom poukazujú na nejasnosti a kladú si viacero otázok, píše agentúra AFP. Dodáva že mnohým Talianom prípad pripomenul kauzu Amandy Knoxovej, americkej študentky, ktorá bola usvedčená a neskôr oslobodená v prípade vraždy svojej spolubývajúcej, ku ktorej došlo v roku 2007 meste Perugia.


Kanadská profesionálna cyklistka zomrela po zrážke s autom

TORONTO. Dvadsaťosemročná kanadská profesionálna cyklistka Ellen Wattersová zomrela po tom, ako do nej pri piatkovom tréningu narazilo auto. Rodina zosnulej zverejnila smutnú správu v stredu prostredníctvom facebooku. K zrážke došlo na vidieckej ceste, automobil aj cyklistka išli rovnakým smerom. Polícia vo veci zatiaľ nevzniesla žiadne obvinenia. Wattersová získala v tomto roku zlatú medailu na pretekoch Tour of Somerville v New Jersey, z kanadského šampionátu v cestnej cyklistke si odniesla bronz.


Ropa v závere týždňa posilnila, zdraželo aj zlato

NEW YORK. Ceny ropy v závere týždňa stúpli. Ľahká americká ropa si pripísala 27 centov a uzavrela na úrovni 43,01 USD za barel. Severomorská ropa Brent, ktorej cena sa považuje za medzinárodnú referenčnú cenu, zdražela o 32 centov na 45,54 USD za barel. Veľkoobchodná cena benzínu na americkom trhu sa však nezmenila a uzavrela vo výške 1,43 USD za galón. Stagnovala aj cena vykurovacieho oleja, a to na úrovni 1,37 USD za galón.Drahé kovy si v piatok prilepšili. Zlato zdraželo o 7 USD na hodnotu 1 256,40 USD za uncu. Cena striebra sa tiež zvýšila, a to o 14 centov na úroveň 16,65 USD za uncu.


Írsky premiér chce v otázke potratov miernejšiu legislatívu

Verím v život, ale rozumiem, že sú okolnosti, pri ktorých tehotenstvo nemôže pokračovať, uviedol.

LONDÝN. Írsky premiér Leo Varadkar podporí kampaň za zmiernenie legislatívy o potratoch v nadchádzajúcom referende, ktoré sa bude tejto otázke venovať. Vyjadril sa tak v sobotu počas rozhovoru pre rádio spoločnosti BBC, v ktorom uviedol, že vyzve na zmiernenie "príliš reštriktívnych" zákonov. "Myslím si, že ľudia, čo podporujú potraty, za istých okolností sú za život. Verím v život, ale rozumiem, že sú okolnosti, pri ktorých tehotenstvo nemôže pokračovať," uviedol. Spomínané referendum o potratoch, v ktorom by sa občania mohli vyjadriť k tomu, či si prajú zrušiť 8. dodatok írskej ústavy, ktorý hovorí, že nenarodené dieťa má rovnaké právo na život ako jeho matka, by sa malo konať v lete. Presné znenie otázok referenda zatiaľ nie je známe. Premiér avizoval, že vláda by sa mala na detailoch hlasovania dohodnúť v priebehu budúceho týždňa. Írsko má v celej Európe najprísnejšiu protipotratovú legislatívu, interrupcie sú v krajine povolené len vo výnimočných prípadoch, ak je ohrozený život matky. Podľa nedávnych prieskumov verejnej mienky je verejnosť ochotná hlasovať za zmiernenie danej legislatívy.


Zahraniční novinári si uctili Kuciaka. Chcú vedieť, kto stál za vraždou

Prečo prišli?

Uctili si Kuciaka

Video

Stĺpček šéfredaktorky

Predstavitelia IPI sa stretli v Bratislave.

BRATISLAVA. Predstavitelia Medzinárodného tlačového inštitútu nechcú vedieť len to, kto bol nájomným vrahom novinára Jána Kuciaka a jeho snúbenice Martiny Kušnírovej, ale aj to, kto bol mozgom tohto trestného činu. Novinárom to v piatok povedal predseda správnej rady IPI Markus Spillmann, ktorý si spolu s kolegami uctil pamiatku zavraždených na bratislavskom Námestí SNP. Prítomní držali transparenty "Spravodlivosť pre Jána" a "Žiadna beztrestnosť" v rôznych jazykoch. "Sme najstaršia mimovládna organizácia, ktorá sa zaoberá slobodou tlače na celom svete. Stretli sme sa tu v Bratislave, aby sme vláde poslali tento silný odkaz. Chceme tiež upozorniť na to, že situácia novinárov po celom svete nie je dobrá. Sme tu, aby sme vyjadrili solidaritu s novinármi po celom svete, ktorí sú prenasledovaní alebo zabití," ozrejmil Spillmann. Ján Kuciak bol investigatívny novinár v redakcii spravodajského webu Aktuality.sk. Dvojicu mladých ľudí zavraždili 21. februára v ich dome vo Veľkej Mači. Za jeho vraždu zaplatil objednávateľ minimálne 70-tisíc eur. Obvinené sú zatiaľ štyri osoby - Alena Zs., ktorá mala za objednávku vraždy zaplatiť, Tomáš Sz., ktorý mal strieľať, Miroslav M., ktorý ho mal na miesto činu doviezť a Zoltán A. ako sprostredkovateľ. Všetci štyria sú vo väzbe.


Zdravotníci evakuovali novorodencov z nemocnice v Aleppe

Obnovené útoky sa začali v utorok, keď Rusko oznámilo svoju vlastnú ofenzívu.

BEJRÚT, DAMASK. Lekári a zdravotné sestry v pediatrickej nemocnici vo východnej časti sýrskeho Aleppa v piatok urýchlene evakuovali novorodencov v inkubátoroch z podzemných úkrytov do bezpečia, keď zdravotnícke zariadenie v obkľúčenom meste už druhýkrát tento týždeň bombardovali lietadlá. Informovala o tom agentúra AP. Lekári a humanitárni pracovníci takisto hlásili podozrivý útok jedovatým plynom v oblasti na západnom okraji štvrte ovládanej povstalcami. Pre ťažkosti s dýchaním museli ošetriť najmenej 12 ľudí vrátane detí. Vyhlásil to Adham Sahlúl zo Sýrsko-americkej lekárskej spoločnosti, ktorá podporuje zdravotnícke zariadenia v Aleppe. Hlásenia o útokoch jedovatým plynom sú v Sýrii bežné a správy medzinárodných inšpektorov pripisujú vinu za použitie chemikálií pri útokoch na civilistov sýrskej vláde. Damask to však popiera. Nálety zasiahli aj dedinu vo vidieckej oblasti provincie Aleppo a zabili sedem členov rodiny vrátane štyroch detí, oznámili opoziční aktivisti. V piatok pokračovali už štvrtý deň obnovené útoky sýrskych bojových lietadiel na východné časti mesta Aleppo, teda povstalcami kontrolovanú enklávu so 275-tisíc obyvateľmi. Obnovené útoky sa začali v utorok, keď spojenec Sýrie, Rusko, oznámil svoju vlastnú ofenzívu na severnú, povstalcami ovládanú provinciu Idlib a na stredosýrsku provinciu Homs. Odvtedy bolo po celej Sýrii zabitých vyše 100 ľudí. Piatkové nálety v Aleppe zasiahli komplex štyroch nemocníc, ktoré zažili nálety aj o dva dni skôr. Najnovšie letecké údery prinútili pediatrickú nemocnicu a susedné zdravotné zariadenie ukončiť prevádzku. "Aj teraz ju bombardujú... Prepáčte... Musím ísť premiestniť deti," napísal šéf pediatrickej nemocnice v esemeske agentúre AP. Lekár sa predstavil len krstným menom Hátim, pretože sa obával odvety proti svojej rodine. Inkubátory už predtým presťahovali do podzemia, ale keďže bomby neustále dopadali okolo nemocnice, jej zamestnanci začali rýchlo inkubátory prenášať na bezpečnejšie miesto, aj napriek nebezpečenstvu. Hátim rýchlo premiestnil 14 novorodencov v inkubátoroch do iného zdravotníckeho zariadenia vzdialeného na desať minút jazdy, pričom nálety pokračovali, uviedol lekár v esemeske neskôr. "Keď sme sa viezli v sanitke, vojenské lietadlá aj delostrelectvo útočili," napísal. "Ale vďaka Bohu, nikto z nás nebol zranený," dodal. Kamery panarabskej televízie al-Džazíra, ktorá vysielala reportáž zo zariadenia, práve v čase, keď sa začali nálety, na chvíľu potemneli. Keď sa video obnovilo, bolo vidieť zvírený prach a trosky rozhádzané po chodbách. Zdravotné sestry utekali s bábätkami do bezpečia, jedna z nich niesla dieťa zabalené do prikrývky. Potom objala a utešovala inú ošetrovateľku, ktorá vzlykala a zároveň dvíhala dieťa zo zeme.


Kuzminová vyhrala šprint v Holmenkollene a je celkovou líderkou Svetového pohára

Výsledky + online

Kuzminovej reakcia

Ivona Fialková skončila v najlepšej desiatke.

HOLMENKOLLEN. Triumfom slovenskej biatlonistky Anastasie Kuzminovej sa skončil šprint 8. kola Svetového pohára. Na 7,5 kilometra dlhej trati zdolala v nórskom Holmenkollene druhú Bielorusku Darju Domračevovú o 8,9 sekundy a Ukrajinku Juliju Džimovú o 29,2. V priebežnom hodnotení Svetového pohára už predstihla Fínku Kaisu Mäkäräinenovú a v bodovaní šprintu je už takmer istou víťazkou tejto disciplíny. Úspech slovenského biatlonu umocnila deviatym miestom Ivona Fialková, ktorá sa prvýkrát v kariére ocitla v najlepšej desiatke. V Nórsku pokračoval súboj Fínky Mäkäräinenovej a Slovenky Kuzminovej o prvenstvo vo Svetovom pohári. Pred holmenkollenským šprintom viedla severanka o 53 bodov a dvojnásobná olympijská víťazka práve v tejto disciplíne Kuzminová, v ktorej nazbierala v sezóne najviac bodov zo všetkých, sa snažila stratu zmierniť. Na trať sa vydala s číslom 13, Mäkäräinenová s 25 a pre slovenskú biatlonistku dopadlo porovnávanie v cieli výborne. Mäkäräinenová skončila až na 40. mieste a získala iba bod, zatiaľ čo víťazná Kuzminová až 60 bodov. Pre Slovenku to bolo šieste víťazstvo v sezóne (5 vo Svetovom pohári + 1 na olympiáde), trináste v kariére, vrátane troch zlatých na zimných olympijských hrách. Individuálny program žien na tomto podujatí vyvrcholí v nedeľu 18. marca stíhacími pretekmi na 10 kilometrov tiež so začiatkom o 12:00. Kuzminová vzhľadom na aktuálny výsledok má veľkú šancu pridať ďalší úspech. Derniéra Svetového pohára bude 22. - 25. marca v Kuzminovej rodnom ruskom Ťumeni. Priebežné celkové poradie (po 18 z 22 pretekov): Priebežné poradie v hodnotení šprintu (po 7 z 8 pretekov):


Thajský premiér zložil predvolebnú pieseň pre patriotov

Voľby sa budú konať 24. marca a budú prvými od vojenského prevratu v roku 2014.

BANGKOK. Thajský premiér Prajut Čan-o-ča, vodca vládnucej junty, vydal v pondelok novú pieseň vykresľujúcu žiarivú budúcnosť Thajska po parlamentných voľbách, ktoré sa budú konať 24. marca a budú prvými od vojenského prevratu v roku 2014. "Snívam o novom dni, dôležitom dni pre thajskú históriu, smerom k demokracii," spieva sa v nej. "Blíži sa nový deň na to, aby sme napravili chyby minulosti, aby sme sa zjednotili voči tým, ktorí chcú ublížiť Thajsku," pokračuje text piesne nazvanej Nový deň. Ide už o ôsmu skladbu, ktorú 64-ročný úradujúci thajský premiér zložil od svojho nástupu k moci po vojenskom prevrate z mája 2014. Vo svojich skladbách nabáda tento armádny generál vo výslužbe Thajčanov na to, aby boli trpezlivými a zachovali si patriotizmus. Thajskej verejnosti však trpezlivosť pomaly dochádza, a Prajutove piesne sú tak čoraz menej populárne, približuje agentúra DPA. Thajská junta po prevrate sľubovala, že pri moci zostane iba rok, kým sa v krajine neobnoví poriadok narušený masovými demonštráciami proti predošlej vláde. Už po roku sa tak mali konať nové voľby, ktoré však junta následne niekoľkokrát odložila, pričom ako dôvod uvádzala potrebu zrealizovať reformy a zaistiť národnú bezpečnosť. Napokon dátum volieb stanovili na 24. marca 2019. Analytici sa však obávajú, že hlasovanie nebude úplne demokratické, keďže viaceré zákony zvýhodňujú práve vojenský režim, informuje DPA. Pripomína pritom, že ústava vypracovaná juntou, ktorú Thajčania schválili v roku 2016 v referende, umožňuje, aby o novom premiérovi hlasoval juntou vymenovaný Senát. Prajut Čan-o-ča sa bude uchádzať o kreslo premiéra ako kandidát strany spriaznenej s juntou. Svoj prvý predvolebný prejav by mal mať počas nadchádzajúceho víkendu.


Aká je pravda o našich platbách za migrantov (rozhovor)

Vazil Hudák, splnomocnenec vlády pre vyjednávanie rozpočtu Európskej únie, hovorí o tom, kde Únia zoženie peniaze na migrantov, ale aj o tom, ako to bude s peniazmi, keď odíde Veľká Británia

Veľkou témou je v súčasnosti platba členov Európskej únie za migrantov. Je pravdou, že prídeme až o štvrtinu eurofondov, pretože nechceme prijímať migrantov. "Medializované informácie boli kačica, zle interpretované. V rozpočte na rok 2017 sa nám podarilo nájsť nové zdroje na riešenie migračnej krízy." V čom nie sú tie informácie pravdivé? "To, že sme našli peniaze, neznamená, že sme zobrali peniaze z obálky na eurofondy. Peniaze sme našli v rámci troch zdrojov." Odkiaľ teda Európska únia zoberie peniaze? "V rozpočte existuje napríklad aj flexibilná časť, nazvime to obálka, z ktorej idú peniaze na neočakávané udalosti, napríklad na pomoc po zemetrasení v Taliansku alebo na povodne. Časť týchto peňazí sa v budúcom roku použije na migračnú krízu, ktorá je tiež nepredvídanou udalosťou." Čiže, ak sa stane nejaká katastrofa, Únia nebude mať potrebné peniaze na jej riešenie? "Katastrofy je ťažké predpokladať, treba reagovať na situáciu, ktorá je teraz, čiže na migráciu. Ale z tejto obálky sa nezobrali všetky peniaze, len časť." Koľko? "Celkovo hovoríme 5,2 miliardy eur." A čo ďalšie zdroje, z ktorých ste zobrali peniaze? "Celkovo je rozpočet Únie tvorený z piatich obálok. Kohézne fondy, teda eurofondy,  spoločná poľnohospodárska politika, odkiaľ idú peniaze na podporu poľnohospodárov a na rozvoj vidieka. Ďalej je to Európa vo svete, bezpečnosť a administratíva. Každá z týchto obálok má vytvorenú aj istú rezervu či vatu v prípade, že by sa niečo počas roka zmenilo, niečo zvýšilo. A my sme zo všetkých týchto piatich obálok niečo zobrali." Čiže z eurofondov sa nebude uberať? "Slovensko má v rokoch 2014 až 2020 dostať vyše 14 miliárd eur z eurofondov. Je to rozpočítané na sedem rokov, čiže, ak by bolo všetko ideálne, mali by sme každý rok dostať dve miliardy eur. Tak je rozplánovaný aj rozpočet. Ale realita je iná. V súčasnosti čerpáme menej ako 300 miliónov eur ročne, pretože projekty sa ešte len rozbiehajú." Čiže na migračnú krízu sa použijú peniaze, ktoré sme my a iné krajiny nestihli vyčerpať z eurofondov? "Áno. Ale presun peňazí na riešenie migrácie nebude v tom zmysle, že sa zmenší naša obálka peňazí. Ide v podstate o voľné peniaze, ktoré sa nestihli vyčerpať, ale v rozpočte sa počítalo s tým, že sa vyčerpajú. Dočasne sa tieto peniaze použijú na vykrytie migračnej krízy. To však neznamená, že sa zníži balík 14 miliárd eur, ktorý máme pridelený." Toto teda bude platiť pre všetky krajiny, ktoré využívajú eurofondy? "Áno." Čiže tento rok sa použijú disponibilné prostriedky na riešenie migračnej krízy, lebo je predpoklad, že my, Česi a ostatné krajiny, ktoré čerpajú eurofondy, ich aj tak nevyčerpáme a doplatí nám ich Únia v ďalšom roku? „Áno...“ Pre zjednodušenie - len dočasne sme sľúbili, že požičiame peniaze z našej eurofondovej obálky.  „Áno, je to dočasné použitie voľných zdrojov v rámci rozpočtu  EÚ na vyriešenie akútneho problému. Podobne ako v rodinnom rozpočte si naplánujete, že niečo kúpite, ale ak sa vám pokazila chladnička, tak kúpite novú. To však neznamená, že  budúci mesiac si nekúpite jedlo.“ Udeje sa hypoteticky katastrofa veľkého rozmeru. Kde Únia zoženie peniaze, keď presúva trojmiliardový balík  na riešenie migračnej krízy? „Jednak sa nečerpal v tejto časti celý balík peňazí, nejaké tam zostali. Nie je to úplne vydolovaný chlievik. Druhá vec je, že stále sa tieto veci dajú riešiť ad hoc presunmi.“ Takže kvázikrížové dotácie? „Ten rozpočet má nejakú vatu, ktorá je v rámci jednotlivých koloniek. Vata sa vytvorila, aby sa dali riešiť ad hoc situácie.“ Nie je problém s krížovými dotáciami? „Samozrejme, musí to schváliť trio – Rada Európskej únie, Európsky parlament a Európska komisia. Nie je to tak, že si niekto niečo presunie. Všetky členské krajiny s tým musia súhlasiť.“ Slovensko s týmto riešením súhlasí? „Nesúhlasili sme s pôvodným prístupom cez kvóty.“ Slovensko nebude musieť prijať žiadneho migranta? „Nebola dosiahnutá žiadna dohoda ohľadom kvót. Je to na dobrovoľnej báze. Ako sa to bude riešiť nakoniec do budúcna, je to v procese riešenia.“ Takže kvóty už sú úplne pasé? „Už aj pani Merkelová pochopila, že to nie je riešenie. Musíme hľadať spoločné európske riešenie, ktoré musí mať tri elementy. Nájsť spôsob, ako integrovať migrantov, ktorí tu už dnes sú, po druhé musí byť oveľa lepšia ochrana našich vonkajších hraníc a po tretie musíme pomáhať v ekonomicko-sociálnom rozvoji tam, odkiaľ migrácia prichádza. Aby sa tí ľudia chceli vrátiť späť.“ Hovorili ste, že by to malo byť okolo piatich miliárd eur, ktoré by sa mali nájsť v budúcoročnom rozpočte. To je balík peňazí, ktorý zatiaľ dokázala Únia nájsť alebo je to balík peňazí, ktorý je postačujúci na riešenie celej migračnej otázky? „To je skôr to, čo sa podarilo nájsť v rozpočte na budúci rok. Ideálne by bolo viac. Dá sa povedať, že Európsky parlament tlačí na to, aby tých peňazí bolo viac, ale problém je, že až 90 percent rozpočtu sa tvorení z národných príspevkov. Takže na konci dňa by to museli byť krajiny, ktoré by museli tieto peniaze doplniť.“ V budúcich rokoch budeme teda potrebovať asi viac ako päť miliárd eur. Počíta sa teda s tým, že v rozpočte na ďalšie roky budú musieť štáty posielať viac peňazí do spoločnej kasy?  „To je práve otázka, ktorá sa rieši v rámci ďalšej témy. Keďže sa práve robí revízia sedemročného rozpočtového plánu a teraz sa diskutuje o tom, ako by mala vyzerať druhá polovica rozpočtového obdobia, teda do roku 2020. A tam sú rôzne názory. Nie je tu veľmi snaha zvyšovať sumu, ktorú členské krajiny odvádzajú...“ Existuje reálny tlak na to, aby sa zvýšili platby členských krajín? „Toto je asi to, čo neprejde. Lebo tento návrh budú čistí prispievatelia blokovať.“ Ale je to jedna z možností? „Je však málo pravdepodobná. Sú tam skôr iné návrhy.“ Aké? „Je to otázka de-commitmentov. Ide o peniaze z eurofondov, ktoré musia vrátiť krajiny v prípade, že mali chybné projekty. Teraz sa tieto peniaze vracajú do rozpočtov členských krajín, ktoré sú čistými prispievateľmi, ako sú Nemci, Švédi či Holanďania. Existuje návrh, že tieto peniaze sa im nebudú vracať do národného rozpočtu, ale ostanú v rámci EÚ rozpočtu. Komisia odhaduje, že ročne by to mohli byť tri až štyri miliardy eur. Za roky 2017 až 2020 môže byť 12 až 16 miliárd eur. S ich pomocou by sa vypĺňali potreby, ktoré máme.“ S tým však opäť musia súhlasiť členské krajiny, teda napríklad aj Nemecko? Je predpoklad, že s týmto budú súhlasiť? „Vyjednáva sa o tom. Ťažko povedať, či s tým budú súhlasiť. Ministri daných krajín totiž do istej miery počítajú s tými peniazmi vo svojich národných rozpočtoch. Bude pre nich dosť ťažké rozhodnutie sa týchto peňazí vzdať.“ Dá sa povedať, ktorá aletrnatíva by bola napríklad pre Nemecko finančne výhodnejšia? A teda na ktorú  by bolo ochotnejšie pristúpiť? „Predbežné prepočty asi budú. Ale neviem to teraz zadefinovať. Ale okrem toho sa musíme pozerať na to, že tu máme otázku brexitu. Veľká Británia, ak od roku 2019 už nebude súčasťou Únie, od roku 2019 nebude prispievať do rozpočtu, čo je výpadok asi šesť až sedem miliárd eur. A to bude treba každý rok vykryť.“ Diskutuje sa aj tom, ako sa tento výpadok vykryje? „Oficiálne diskusie sa začnú, až keď sa aktivuje článok 50 Lisabonskej zmluvy (ide o článok, ktorý hovorí o podmienkach vystúpenia členskej krajiny z EÚ, pozn. red.). Ale neformálne – tých možností nie je až tak veľa. Buď sa o túto sumu zníži európsky rozpočet a okrešú sa jednotlivé časti rozpočtu proporcionálne. Alebo sa zvýši príspevok štátov. Každý štát dnes plus mínus prispieva jedným percentom HDP do rozpočtu. Tak sa to nejako prerozdelí.“ Nejakým novým kľúčom alebo zvýšením percenta?„Buď každý štát prispeje zhruba 1,02-percenta HDP, alebo budú nižšie alokácie na jednotlivé obálky.“ V roku 2020 by malo skončiť toto programové obdobie, hovorí sa, že potom už nebudeme dostávať eurofondy. Diskutuje sa o nových spôsoboch dotácie? „Len teraz sa to rozbieha. Paralelne sa rozbieha diskusia aj o vlastných zdrojoch rozpočtu. Je tam pracovná skupina, ktorú vedie Mario Monti. Jedným  z problémov rozpočtu je, že väčšina ide z príspevkov členských štátov a tým sa tam prenášajú národné záujmy hlavne čistých prispievateľov. Snaha je viac oddeliť rozpočet od národných záujmov a urobiť ho viac európskym. Jedna z možností bola daň z finančných transakcií, ale zatiaľ sa to veľmi nehýbe. Sú aj iné nápad, ako ekologická daň na tovar z mimo EÚ. Hrá sa s viacerými možnosťami." Európska únia bude teda stále prispievať krajinám, ale radšej z vlastných zdrojov? "To je jedna časť, mať svoje peniaze. Okrem toho sa rieši aj to, a v akej miere sa zachová dotačná časť. Krajiny sa už rokmi posunuli ďalej. Používajú sa argumenty ako napríklad, že Bratislava je šiesty najrozvinutejší región, čo sa týka HDP na osobu." Existuje aj alternatíva, že sa balík peňazí na dotácie pre krajiny nielen zmenší, ale že sa zruší? "V istej forme bude existovať, no bude menší, ako je teraz." O koľko menší? "Neviem, tá diskusia je ešte len v plienkach. Okrem toho je čoraz väčší tlak čistých prispievateľov, aby zdroje boli návratné. Aby sa peniaze jednorazovo nemíňali, ale investovali do ekonomík a vracali naspäť." To znamená, že by sa nedotovalo stavanie ihrísk, ale podporoval by sa viac napríklad výskum? "Presne niečo také. Malé, stredné podniky a podobne. Samozrejme, podporovali by sa aj nenávratné projekty, ale v menšej miere. Diskutuje sa o úlohe Európskej únie, či by sa viac nemalo podporovať vzdelávanie študentov v inej krajine Európy. Aby bolo viac investícií do inovácií, aby najlepšie mozgy Európy mali kde tvoriť a nemuseli utekať do Sillicon Valey. Rieši sa aj európska spoločná infraštruktúra, spoločné vlaky, diaľnice a podobne." Je vyjednávanie o rozpočte teraz náročnejšie? V minulosti sme nemali splnomocnenca pre vyjednávanie rozpočtu. Prečo ho v súčasnosti potrebujeme? "Krajina, ktorá má predsedníctvo v druhej polovicu roka, má vždy človeka, ktorý sprostredkúva vyjednávanie európskeho rozpočtu. Je potrebné, aby krajina mala človeka, ktorý reprezentuje krajiny Únie a zároveň vyjednáva s ostatnými inštitúciami ako Európsky parlament a Komisia. Dosť často mal tú úlohu minister financií." Prečo funkciu splnomocnenca zastávate vy, keď v minulosti to bola úloha ministrov financií? "Počas nášho predsedníctva sa skĺbilo viacero úloh a tá agenda je zložitejšia ako roky predtým.  Po prvé, vyjednávame rozpočet na budúci rok. Vyhodnocuje sa viacročný rozpočet, Európska únia žije na základe sedemročného rozpočtového rámca. Ten bol schválený v roku 2012 a odvtedy sa udialo veľa nových vecí ako migračná kríza, konflikt Rusko – Ukrajina, teroristické aspekty. Preto treba zmeniť nastavenie niektorých rámcov. Začína sa tiež rokovať o tom, ako nastaviť rozpočet po roku 2020. A prehodnocuje sa postup, ako sa k európskym peniazom dostanú prijímatelia. Preto aj Brusel mal požiadavku, aby Slovensko zriadilo osobitnú funkciu vyjednávača." Čiže je to dočasná funkcia? "Áno, do konca roka. Ak sa podarí schváliť rozpočet." Čo budete robiť potom? "Vízia pre mňa je, že by som mal ísť do Luxemburgu a pôsobiť ako viceprezident Európskej investičnej banky, čo je vlastne banka Európskej únie. Ešte predchádzajúcou vládou ma schválila na túto pozíciu ako slovenského kandidáta. Minulý týždeň moju nomináciu schválili aj ministri financií." Tento text ste mohli čítať vďaka tomu, že platíte za obsah. Vážime si to.


Draftovalo ho Colorado. Slovenský brankár ide do druhej francúzskej ligy

Loading
 ... BRATISLAVA. Slovenský hokejový brankár Maximilián Pajpach mieri do Francúzska. Dvadsaťtriročný gólman, ktorý strávil uplynulú sezónu na Slovensku v druholigovej Dubnici nad Váhom, sa dohodol na spolupráci s druholigovým klubom Sangliers Arvernes de Clermont z mesta Clermont-Ferrand. Pajpacha si v júni 2014 vybral v drafte nováčikov zámorskej NHL tím Colorado Avalanche v šiestom kole. Popradský rodák v minulosti strávil jednu sezónu vo Fínsku, od leta 2016 chytal medzi seniormi za Poprad, rezervu Martina, Michalovce, Spišskú Novú Ves a naposledy spomenutú Dubnicu nad Váhom. Informácie priniesol Pajpachov nový klub na facebooku.


Najprv zabránili olympiáde v Maďarsku. Teraz zakladajú politickú stranu

Hnutie Momentum chce kandidovať v roku 2018 do parlamentu.

BUDAPEŠŤ. Vedenie maďarského hnutia Momentum, ktoré zorganizovalo petíciu proti kandidatúre Budapešti na usporiadanie letných olympijských hier (OH) v roku 2024, sa rozhodlo o transformácii na politickú stranu, informovala dnes agentúra MTI. Delegáti valného zhromaždenia hnutia v sobotu oficiálne rozhodli, že Momentum sa pretransformuje na politickú stranu. Za jej predsedu na obdobie jedného roka zvolili jediného kandidáta - Andrása Fekete-Györa. Momentum plánuje v parlamentných voľbách v roku 2018 postaviť 106 individuálnych kandidátov a chce sa stať politickou silou schopnou vládnutia, uviedol spravodajský server 24.hu. Hnutie 17. februára odovzdalo volebnej kancelárii hlavného mesta petíciu s 266.151 podpismi na vypísanie referenda o kandidatúre na OH 2024.


Banky v eurozóne majú stále veľa zlyhaných úverov

Dlžníci úvery stále nesplácajú napriek tomu, že hospodárstva už roky rastú.

FRANKFURT NAD MOHANOM. Banky v eurozóne stále zápasia s "veľkým" počtom zlyhaných úverov. Dlžníci ich stále nesplácajú napriek tomu, že hospodárstva už roky rastú. Uviedol to v piatok Andrea Enria, predseda Rady pre dohľad Európskej centrálnej banky (ECB). "Zdá sa, že prílev nových zlyhaných úverov je stále na vysokej úrovni, a nielen keď zvážite, kde sa v súčasnosti nachádzame v hospodárskom cykle," povedal Enria s odkazom na nové nesplácané úvery (NPL). Podľa neho sa zdá, že tzv. miera zlyhania v prípade niektorých bánk s vysokým podielom NPL stále narastá. "Považujeme to za trochu znepokojujúce a naliehame na banky, aby tento prílev zastavili prehodnotením svojich štandardov odpisovania a prístupom k dlžníkom s problémami," dodal.


Trump kritizuje Indiu, žiada zrušiť nové dovozné clá

India zaviedla zvýšené dovozné clá takmer na 30 amerických produktov.

WASHINGTON, NAÍ DILLÍ. Americký prezident Donald Trump ostro zareagoval na odvetné clá Indie na americké produkty a vyzval indickú vládu, aby "neakceptovateľné clá zrušila". Trumpova reakcia naznačuje, že po Číne, Mexiku, Kanade, Európskej únii a ďalších krajinách sa jeho vzťahy zhoršujú aj s Naí Dillí. India zaviedla zvýšené dovozné clá takmer na 30 amerických produktov po tom, ako Spojené štáty zrušili určité obchodné výhody, ktoré voči Indii dovtedy uplatňovali. Washington začiatkom júna ukončil platnosť Všeobecného systému preferencií (GSP) pre Indiu. GSP umožňoval krajine dodávať do USA tovar nezaťažený clami, prípadne len minimálnymi. V prípade Indie spadal pod GSP tovar približne za 6 miliárd USD (5,28 miliardy eur). India zareagovala novými dovoznými clami zhruba na 30 výrobkov zo Spojených štátov, ktoré do platnosti vstúpili 16. júna. Okrem ciel je však Washington nespokojný aj s rozhodnutím Naí Dillí sprísniť pravidlá v oblasti elektronického obchodu. To komplikuje život americkým firmám pôsobiacim na indickom trhu. Trump na Twitteri napísal, že sa veľmi teší na rozhovor s (indickým) premiérom (Naréndrom) Módím, ktorému bude môcť povedať, že po rokoch vysokých ciel na americké produkty ich India teraz zvýšila ešte viac. "To je neakceptovateľné a clá sa musia zrušiť!" dodal. Americký prezident by sa s indickým premiérom mal stretnúť počas samitu lídrov štátov skupiny G20 v japonskej Osake. (1 EUR = 1,1362 USD)


Francúzsko po záplavách ohrozujú sneh a mrazy

PARÍŽ. Francúzsko sužujú po mohutných záplavách mrazivé teploty. Informovala o tom v pondelok agentúra AP. Podľa údajov francúzskej meteorologickej služby platia pre polovicu krajiny výstrahy pred snehom a mrazmi. Do ohrozenej zóny patrí 45 departementov ležiacich v oblasti od pobrežia Atlantického oceánu po hranice s Nemeckom vrátane Paríža a juhu krajiny. Meteorológovia odporúčajú občanom, aby obmedzili svoj pobyt vonku. Služba Météo-France spresnila, že oranžový stupeň výstrahy, druhý najvyšší, naďalej platí pre povodňovú situáciu pozdĺž povodia rieky Seiny. Hladina Seiny síce kulminovala v Paríži v uplynulom týždni, pokles hladiny tohto toku je však veľmi pomalý. Obyvatelia a návštevníci tamojších Álp a Pyrenejí sú vystavení opačnému ohrozeniu, a síce lavínovému nebezpečenstvu. Sneženie v nižšie položených oblastiach Francúzska, ktoré by malo nasledovať aj v najbližšom týždni, nie je podľa meteorológov ničím výnimočným, komplikuje však premávku na cestách.


Majstri sveta sa udržali medzi elitou

Hokejisti Fínska zdolali Lotyšov 4:1 aj v utorňajšom druhom stretnutí o záchranu a udržali sa v elitnej A-kategórii MS.

MONTREAL. Hokejisti Fínska zdolali Lotyšov 4:1 aj v utorňajšom druhom stretnutí o záchranu na svetovom šampionáte hráčov do 20 rokov v Kanade a udržali sa v elitnej A-kategórii MS. O svojom druhom víťazstve - tak isto ako v prvom stretnutí (vyhrali ho tesne 2:1) - rozhodli až v tretej tretine, ktorú v montrealskom Bell Centre ovládli 3:0. Dvakrát sa v nej strelecky presadil obranca Juuso Välimäki. Fíni sú prvým tímom v histórii juniorských šampionátov, ktorý ako obhajca titulu bojoval v baráži o udržanie medzi elitou. "Konečne sme sa strelecky presadili. Nebol to síce z našej strany oslnivý zápas, ale na tom teraz nezáleží. Najdôležitejšie je víťazstvo v sérii znamenajúce záchranu. Po úvodných troch prehrách na šampionáte s Čechmi, Dánmi a Švédmi sme mali takmer nulovú sebaistotu. Bolo to náročné, ale nepoložili sme sa. Verili sme, že keď sa obrníme trpezlivosťou, dokážeme dať góly, ktoré potrebujeme, najmä v posledných dvoch zápasoch," skonštatoval na webe šampionátu fínsky kapitán Olli Juolevi. "Predstavíme sa najbližšie v I. divízii, ktorú vyhráme a vrátime sa medzi elitu ešte silnejší," vyhlásil strelec jediného lotyšského gólu v druhom zápase Renards Krastenbergs.  MONTREAL Lotyšsko - Fínsko 1:4 (1:1, 0:0, 0:3) - konečný výsledok série 0:2, Góly: 17. Krastenbergs - 43. a 58. Välimäki, 2. Tolvanen, 42. Saarijärvi


Počas prvých dvoch júlových týždňov zabili v Donbase troch civilistov

Celkový počet civilných obetí od 1. januára 2019 tak stúpol na 81.

KYJEV. V prvých dvoch júlových týždňov zahynuli v konflikte na východe Ukrajiny traja civilisti a 13 ďalších utrpelo zranenia, oznámila v piatok Špeciálna pozorovateľská misia (SMM) Organizácie pre bezpečnosť a spoluprácu v Európe (OBSE). "Celkový počet civilných obetí od 1. januára 2019 tak stúpol na 81 (desať mŕtvych a 71 zranených)," uviedla SMM OBSE vo vyhlásení z ktorého citovala agentúra UNIAN. Misia taktiež uviedla, že v prvých dvoch týždňoch júla 2019 zaznamenala viac ako 14.000 prípadov porušenia prímeria v porovnaní s približne 14.350 prípadmi zaznamenanými v predchádzajúcom dvojtýždňovom období.


Pri páde lavíny v Kanade zomreli traja známi horolezci

Záchranné práce nemôžu pokračovať, pretože hrozí pád ďalších lavín.

BANFF. Pri páde lavíny v kanadskej provincii Alberta zomreli pravdepodobne traja známi profesionálni horolezci. Informovali o tom vo štvrtok kanadské úrady. Američan Jess Roskelley a Rakúšania David Lama a Hansjörg Auer zmizli v stredu počas pokusu o výstup na horu Howse Peak v Národnom parku Banff. Záchranári, ktorí do oblasti prileteli, tam objavili viaceré lavíny a časti horolezeckého vybavenia. Predpokladajú preto, že horolezci prišli o život. Záchranné práce však nemôžu pokračovať, pretože hrozí pád ďalších lavín.Howse Peak vysoká 3 295 metrov je najvyššou horou pohoria Waputik. Horolezci sa na ňu rozhodli vystúpiť z východnej strany. Odborníci túto trasu považujú za "odľahlú a výnimočne obtiažnu".


V Mexiku objavili päť tiel v aute, môže ísť o policajtov

Policajti boli nezvestní od minulého týždňa.

MEXIKO. Úrady v štáte Michoacán na západe Mexika našli v opustenom pickupe päť tiel. Tie podľa nich pravdepodobne patrili policajtom z mesta Tuzantla, ktorí sú od minulého týždňa nezvestní, píšu miestne médiá. Štátna prokuratúra vo vyhlásení v pondelok informovala, že vyšetruje nález tiel a auta, ktoré našli v meste Zitácuaro, zhruba 160 kilometrov západne od hlavného mesta Mexiko. Ako ďalej uviedla, telá mali strelné rany. Vozidlo v januári v susednom štáte Mexiko nahlásili ako ukradnuté.


V Rusku otvorili centrum na vydávanie pasov obyvateľom Donbasu

Obyvatelia Luhanskej ľudovej republiky získavajú ruské občianstvo v zjednodušenom režime.

MOSKVA. Centrum pre vydávanie ruských pasov obyvateľom takzvanej Luhanskej ľudovej republiky (LĽR) otvorili v pondelok v meste Novošachtinsk v juhoruskej Rostovskej oblasti. Táto oblasť susedí s Donbasom, kde boli v roku 2014 vyhlásené samozvané proruské ľudové republiky - Donecká a Luhanská. Informovala o tom agentúra Interfax Predstaviteľ generálneho riaditeľstva pre migračné záležitosti pri ruskom ministerstve vnútra Kirill Alzinov pre Interfax spresnil, že centrum "začína pracovať v testovacom režime. Dodal, že ak počet žiadostí o vydanie ruského pasu stúpne, ruské úrady počet takýchto pasových centier zvýšia. Spresnil, že žiadatelia z LĽR získavajú ruské občianstvo v zjednodušenom režime, ktorý stanovuje, že nemusia získať povolenie na prechodný pobyt a ani na trvalý pobyt. Interfax ďalej citoval zástupcu vedúceho oddelenia migračných služieb LĽR Ruslana Najdu, ktorý vysvetlil, že obyvatelia LĽR nemusia cestovať do Ruska, aby predložili dokumenty - predložia ich v LĽR a úradne oprávnená osoba ich potom dopraví do Novošachtinska. Doklady je však nutné vyzdvihnúť si osobne. Rusko začalo s vydávaním pasov pre obyvateľov odštiepeneckých republík vyhlásených na východe Ukrajiny po tom, ako prezident Vladimir Putin 24. apríla podpísal výnos, ktorý dáva obyvateľom niektorých regiónov Doneckej a Luhanskej oblasti Ukrajiny právo získať ruské občianstvo v zjednodušenom režime. Putin neskôr povedal, že Kremeľ zvažuje možnosť rozšírenia takéhoto zjednodušeného postupu pre získanie ruských pasov pre všetkých občanov Ukrajiny.


Volkswagen investuje 560 miliónov eur do závodu v Argentíne

Automobilka chce modernizovať a rozšíriť závod v Argentíne.

BUENOS AIRES, WOLFSBURG. Nemecký automobilový koncern Volkswagen (VW) plánuje investovať 560 miliónov eur do svojho závodu v Argentíne, kde chce vyrábať nové športovo-úžitkové vozidlo. Investícia do modernizácie a rozšírenia argentínskeho závodu prinesie 2500 nových pracovných miest. Novinku zverejnil v piatok úrad guvernéra provincie Buenos Aires. Nemecká automobilka plánuje do roku 2020 uviesť na trh v Latinskej Amerike 20 nových modelov. Jej cieľom je zvýšiť dopyt a vrátiť sa k zisku v tomto regióne.


Únia dáva od Írska ruky preč. Vyriešia si to sami s Britmi, tvrdí Brusel

BRUSEL. Je v kompetencii Spojeného kráľovstva, aby ponúklo riešenie otázky hraníc s Írskom po brexite. Hlavný vyjednávač EÚ pre brexit Michel Barnier to podľa agentúry AP povedal v pondelok na tlačovej konferencii v Londýne s tým, že nie je na EÚ, aby ponúkala kompromisy. Londýn bude musieť podľa Barniera čoskoro predložiť jasné návrhy, pokiaľ bude chcieť aj po odchode z EÚ udržať transparentné a otvorené hranice s Írskom. Riešenia musia navrhnúť tí, čo si prajú brexit. Brusel trvá v otázke Írska, práv občanov EÚ v Británii a zostávajúcej sumy, ktorú musí Londýn zaplatiť, na "dostatočnom pokroku". A k nemu musí podľa Barniera dôjsť, skôr než sa v decembri posunie celé rokovanie do svojej ďalšej fázy. Barnier opakovane upozorňuje, že bez dostatočného pokroku v prvej fáze rokovaní lídri Únie na summite v decembri nepristúpia k jej druhej fáze - k rokovaniam o obchodných vzťahoch.


Gál a šéfka ústavného súdu diskutovali o stave súdnictva

Problémom sú najmä prieťahy, kvôli ktorým sa znižuje dôveryhodnosť občanov voči súdom.

KOŠICE. Minister spravodlivosti Gábor Gál (Most-Híd) sa vo štvrtok na Ústavnom súde stretol s jeho predsedníčkou Ivettou Macejkovou. K témam ich rozhovoru patrili prieťahy v súdnom konaní, kvôli ktorým sa dlhodobo znižuje dôveryhodnosť občanov voči súdom a ich rozhodovacej činnosti. Venovali sa aj možným opatreniam smerujúcim k efektívnejšiemu súdnictvu, už pripravenému novému zákonu o Ústavnom súde, ako aj otázke kreovania podmienok pre výber nových ústavných sudcov. TASR o tom informovala hovorkyňa Ústavného súdu Martina Ferencová. Minister Gál zablahoželal k 25. výročiu vzniku Ústavného súdu, ocenil rozhodovaciu činnosť ústavných sudcov a vyjadril záujem o spoluprácu medzi oboma inštitúciami.


FIFA prevzala kontrolu nad uruguajským zväzom

Medzinárodná futbalová federácia reaguje na vypätú situáciu, ktorá pretrváva od konca júla.

MONTEVIDEO. Medzinárodná futbalová federácia (FIFA) prevzala kontrolu nad Uruguajskou futbalovou asociáciou (AUF). Dôvodom je chaos, ktorý vznikol na zväze po nečakanej rezignácii prezidenta Wilmara Valdeza. Ako uviedla agentúra DPA s odvolaním sa na uruguajské médiá, FIFA zriadila regulačný výbor, ktorého úlohou je obnoviť poriadok v AUF. Päťčlenné grémium bude zodpovedné za riadenie chodu organizácie až do 28. februára 2019, zreviduje stanovy zväzu a pripraví ho na nové voľby. Uruguajský futbal je v kríze od 30. júla. Vtedy jeho šéf Valdez, ktorý bol favorit na víťazstvo v prezidentských voľbách, ktoré sa mali konať o deň neskôr, náhle rezignoval na svoju funkciu. Odstúpeniu prechádzalo zverejnenie kompromitujúcich nahrávok, ktoré mali usvedčovať Valdeza z korupcie. Detailný obsah nahrávok nie je známy, podľa médií mali zahrňovať komentáre na adresu športových funkcionárov, členov vlády či športových novinárov. Podľa jedného z Valdezových protivníkov v prezidentskej kampani nahrávky "naštrbili Wilmarov imdiž". Valdez však zdôraznil, že nahrávky sa nepodpísali pod jeho rezignáciu. "Moje rozhodnutie bolo motivované výlučne rodinnými a osobnými dôvodmi, ktoré nemali nič do činenia so súčasnými voľbami. Nebol som pod žiadnym tlakom, nečelil som žiadnym hrozbám či vydieraniu," uviedol 53-ročný funkcionár. FIFA uviedla, že volebný proces v AUF nebol dostatočne transparentný a nespĺňal štandardy FIFA a juhoamerickej konfederácie CONMEBOL.


Európska únia na konferencii vyčlenila financie na lepšiu správu morí

Prostriedky sú určené na posilnenie boja proti znečisťovaniu morí či rozširovanie chránených oblastí.

BRUSEL. Európska komisia (EK) uviedla, že na konferencii usporiadanej Európskou úniou na Malte (5.-6.10.) sa aktéri z verejného a zo súkromného sektora zaviazali vyčleniť viac ako šesť miliárd eur na lepšie spravovanie 70 percent povrchu našej planéty - oceánov a morí. Exekutíva EÚ oznámila, že na tohtoročnej konferencii Náš oceán, ktorej hostiteľmi boli vysoká predstaviteľka EÚ pre zahraničné veci a bezpečnostnú politiku Federica Mogheriniová a komisár EÚ pre životné prostredie, námorné záležitosti a rybárstvo Karmenu Vella, predstavila iniciatívy na riešenie problémov svetových oceánov financované z prostriedkov EÚ v objeme viac ako 550 miliónov eur. Záväzky, ktoré na Malte prijala EK a iní aktéri z verejnej a zo súkromnej sféry zo 112 krajín sveta, dosiahli objem viac než šesť miliárd eur. Tieto prostriedky sú určené na posilnenie boja proti znečisťovaniu morí, rozširovanie chránených oblastí, zvýšenie bezpečnosti oceánov, ako aj na podporu iniciatív v oblasti "modrého" hospodárstva a udržateľného rybárstva či boja proti klimatickej zmene. Účastníci konferencie oznámili, že vytvoria nové chránené morské oblasti s rozlohou viac ako 2,5 milióna štvorcových kilometrov, čo je viac ako polovica rozlohy Európskej únie. "Moria a oceány sú naším spoločným bohatstvom. Oceán patrí ľudstvu, každej ľudskej bytosti. Všetci nesieme zodpovednosť za zachovanie toho, čo je spoločné. Musíme to chrániť ako poklad a zabrániť tomu, aby sa z toho stala hrozba," uviedla Mogheriniová s odkazom na skutočnosť, že každý rok skončí v moriach desať miliónov ton odpadu. Dodala, že EÚ stavila na diplomaciu a usiluje sa o zaistenie celosvetovej správy morí a oceánov. Eurokomisár Vella pripomenul, že pred tromi rokmi dostal od predsedu EK Jeana-Clauda Junckera za úlohu, aby zadefinoval globálnu úlohu EÚ pri moriach a oceánoch. "Myslím si, že sa nám to podarilo. Dokazuje to naša politika na pevnine - náš záväzok budovať obehové hospodárstvo a znižovať plastový odpad -, ako aj politika na moriach zameraná na znečistenie morí, chránené oblasti a využívanie čistej energie oceánov," skonštatoval Vella. Na konferencii sa stretli aktéri z verejnej a zo súkromnej sféry zo šiestich svetadielov, ktorí sú odhodlaní usilovať sa spoločne o lepšiu správu oceánov a ich udržateľné využívanie. Záväzky EÚ ďaleko prekračujú jej geografické hranice, keďže slúžia na podporu udržateľného celosvetového využívania oceánov, pričom osobitný dôraz sa kladie na rozvojové krajiny. Na konferencii Náš oceán sa podarilo tento rok prvýkrát získať záväzky zo súkromného sektora - od spoločností ako Airbus, Unilever, Procter & Gamble, PepsiCo, Marks & Spencer, Carrefour, Royal Caribbean Cruises, AXA, Sky a iných. Správa o plnení záväzkov maltskej konferencie bude predložená na budúci rok na ďalšej konferencii Náš oceán, ktorá sa uskutoční v Indonézii.


Poslanci budú opäť hlasovať o krčmách a baroch v centre

Radnica Starého Mesta zapracovala do návrhu o zmene otváracích hodín v centre Bratislavy pripomienky od ľudí - obchody chcú mať otvorené nonstop a diskotéky do rána aj vo štvrtok.

STARÉ MESTO. Po tom, čo koncom marca Staromestskí poslanci neodhlasovali nové pravidlá o otváracích hodinách podnikov v centre Bratislavy, rokovať o nich budú opäť – v piatok 21. apríla. Mestská časť Staré Mesto dostala k návrhu o otváracích hodinách 132 pripomienok od občanov a rôznych organizácií. Radnica do návrhu zapracovala 18 z nich a 27 čiastočne. Dôvodom, prečo miestni poslanci o nových pravidlách odmietli naposledy rokovať bolo práve to, že mu vyčítali nedostatok zapracovaných pripomienok. Po zapracovaní pripomienok by mohli byť obchody v centre mesta po novom otvorené nonstop a diskotéky do 4.00 h ráno nielen v piatok a sobotu, ale aj vo štvrtok. Predaj cez okienko sa v návrhu predĺžil tiež – namiesto do polnoci budú môcť maž tieto prevádzky otvorené do 2.00 h ráno. Ďalšou zmenou je aj to, že podnikatelia si môžu ohlásiť viac druhov prevádzok. „Táto zmena vychádza z toho, že dnes už ekonomika nedovolí podnikateľom zamerať sa len na jeden úzky typ poskytovanej služby,” povedal starosta Starého Mesta Radoslav Števčík. Ak zmeny poslanci schvália, platiť majú podľa nového nariadenia od 15. mája. Poslanci budú v piatok okrem návrhu o zmene otváracích hodín podnikov rokovať aj o návrhu o ochrane verejného poriadku. Ten je akoby doplnkom k prvému návrhu a má obyvateľov Starého Mesta chrániť pred hlukom a neporiadkom z okolitých prevádzok. „K tomuto návrhu podali občania a organizácie 7 pripomienok, z ktorých boli 3 čiastočne akceptované,“ uviedla hovorkyňa Starého Mesta Nora Gubková. Celý spor okolo otváracích hodín podnikov v centre mesta vznikol totiž pre porušovanie nočného pokoja, na ktoré sa sťažovali obyvatelia mestskej časti. Podnikatelia sa však na druhej strane obávajú, že zásahom do ich otváracích hodín prídu o zákazníkov a mesto o príjmy z cestovného ruchu. Radnica rieši otváracie hodiny podnikov v centre mesta už vyše roka. S prvým návrhom prišiel zástupca starostu Ľubomír Boháč, ktorý neskôr odstúpil z funkcie, druhý návrh predniesol starosta Števčík, do ktorého sa aktuálne zapracovali pripomienky verejnosti.


Dolár oslabil oproti jenu aj voči euru

Investori uvažovali, či aspekty ekonomického programu Trumpa nebudú odložené.

NEW YORK. Dolár v stredu oslabil. Na trh pôsobilo to, že investori uvažovali, či kľúčové aspekty ekonomického programu prezidenta Donalda Trumpa nebudú odložené. Zdá sa, že zákon o zdravotnej starostlivosti má pred štvrtkovým hlasovaním v Snemovni reprezentantov problémy. To by mohli ovplyvniť Trumpove návrhy na realizáciu politiky priaznivej pre podnikanie, ako je zníženie daní, zmiernenie regulácie a výdavky na infraštruktúru.Dolár oproti japonskému jenu klesol na 111,15 JPY/USD z úrovne 111,90 JPY/USD. Spoločná európska mena voči doláru posilnila na 1,0810 USD/EUR z hodnoty 1,0804 USD/EUR.


Sicílskych hasičov podozrievajú zo zakladania požiarov

Na šéfa hasičskej jednotky uvalili domáce väzenie.

RÍM. Polícia na talianskom ostrove Sicília v pondelok informovala, že 15 hasičov je podozrivých zo založenia požiarov, ktoré potom po nahlásení pomáhali likvidovať. Na šéfa hasičskej jednotky uvalili domáce väzenie a ďalších vypočúvajú, uviedla polícia v meste Ragusa. Pomocní hasiči, ako sú aj títo, dostávajú za boj s ohňom od talianskej vlády desať eur za hodinu, pripomína agentúra AP. Podľa vyjadrenia polície zástupcovia požiarneho zboru upozornili úrady, že jeden tím hasičov volali do práce oveľa častejšie ako iné tímy v rokoch 2013 a 2014. Niektorých hasičov tiež podozrievajú z hlásenia falošných poplachov. Toto leto zaznamenali na Sicílii a v strednom a južnom Taliansku niekoľko úmyselne založených požiarov. Európska komisia (EK) vyslala tri lietadlá, ktoré majú pomôcť v boji proti lesným požiarom v Taliansku. O poskytnutie pomoci požiadali talianske úrady, oznámila v pondelok EK. Prostredníctvom mechanizmu civilnej ochrany EÚ sa z Francúzska do Talianska presunuli dve zásahové lietadlá typu Canadair a jedno prieskumné lietadlo. Zároveň bol aktivovaný aj európsky systém núdzového satelitného mapovania Copernicus, ktorý talianskym orgánom dodáva cenné údaje z požiarmi zasiahnutých oblastí. Malo by to umožniť lepšie plánovanie zásahových a záchranných operácií. Koncom minulého týždňa EK pomohla s vyslaním dvoch protipožiarnych lietadiel z Grécka do Albánska, ktoré taktiež čelia ničivým prírodným požiarom.


Maďarská opozičná strana chce zrušiť vyplácanie dochôdkov Ukrajincom

Opozícia chce vypovedať dohodu o vyplácaní dôchodkov s Ukrajinou.

BUDAPEŠŤ. Maďarská opozičná strana Demokratická koalícia (DK) predloží v parlamente návrh uznesenia v záujme toho, aby vláda okamžite vypovedala dohodu, na základe ktorej dostanú občania Ukrajiny maďarské dôchodky. V Budapešti to podľa agentúry MTI oznámila podpredsedníčka DK Ágnes Vadaiová. "Vláda premiéra Viktora Orbána vypláca na základe medzištátnej dohody z roku 1962, podpísanej Maďarskou ľudovou republikou a Sovietskym zväzom, dôchodky ukrajinským občanom. Dohodu začali zneužívať v roku 2010, počet uchádzajúcich sa o tento dôchodok stúpol z pôvodných niekoľkých stoviek na tisíce," zdôvodnila Vadaiová. Ľavicové vlády už rokovali o vypovedaní tejto zmluvy, avšak podľa podpredsedníčky DK Orbán po zmene vlády v roku 2010 radšej využil dohodu na "importovanie" voličov svojej strany Fidesz z ukrajinskej maďarskej menšiny za státisícové dôchodky.


Rumunská centrálna banka nečakane zvýšila úrokové sadzby, prvýkrát za desaťročie

Rumunsko nasledovalo Českú republiku a Britániu, ktoré úrokové sadzby zvýšili ako prvé v minulom roku.

BUKUREŠŤ. Rumunská centrálna banka nečakane zvýšila kľúčovú úrokovú sadzbu, prvýkrát za zhruba 10 rokov. Dôvodom je výrazné zrýchľovanie inflácie a rast ekonomiky, ktorý patrí k najrýchlejším v rámci Európy. Ako uviedla agentúra Bloomberg, rumunská centrálna banka zvýšila v pondelok kľúčovú úrokovú sadzbu na 2 percentá z pôvodného historického minima na úrovni 1,75 percenta. S takýmto vývojom počítala len tretina z 15 ekonómov, ktorých agentúra oslovila. Ostatní predpokladali, že banka ponechá úrokovú sadzbu na nezmenenej úrovni. Rumunsko tak nasledovalo Českú republiku a Britániu, ktoré úrokové sadzby zvýšili ako prvé v minulom roku. Napriek určitým rizikám centrálnej banke prakticky veľa možností nezostávalo. Inflácia totiž v novembri dosiahla najvyššiu úroveň za posledné štyri roky a medziročný rast ekonomiky v 3. kvartáli dosiahol 8,8 percenta.


Pochod v Sydney odštartoval globálne protesty na podporu Hongkongu

Išlo o jeden z najväčších pochodov solidarity v Sydney od marca.

SYDNEY. Viac než 1000 ľudí demonštrovalo v nedeľu v centrálnej časti austrálskeho mesta Sydney na podporu hongkonských protestov, čím sa odštartoval deň plánovaných "protitotalitárnych" demonštrácií po celom svete. Informovala o tom tlačová agentúra AFP. Išlo o jeden z najväčších pochodov solidarity v Sydney od marca, keď začalo vyvíjať aktivity hongkonské prodemokratické hnutie. V čiernom odetí účastníci pochodu skandovali v sydneyských uliciach heslá ako "Choďte si za svojím cieľom!" na povzbudenie demonštrantov v Hongkongu. Niekoľkí protestujúci niesli transparenty s nápisom "Zachráňte Hongkong!" a "Stop tyranii", zatiaľ čo iní držali v rukách žlté dáždniky alebo rozdávali papierové skladačky origami. Pročínski demonštranti sa držali v úzadí, snažiac sa vyhnúť napätej situácii, aká nastala v auguste, keď v rovnaký deň usporiadali demonštrácie oba opozičné tábory, čo vyústilo do konfrontácií. "Stále veríme v jedinú krajinu s dvoma systémami, ale vláda musí rešpektovať základný zákon. Nie je to o nezávislosti," uviedol pre AFP jeden z demonštrantov v Sydney a dodal, že hlavná správkyňa Hongkongu Carrie Lamová by mala zriadiť nezávislý výbor na vyšetrovanie údajnej policajnej brutality. Podobné manifestácie sa konajú vo vyše 40 mestách sveta a sú súčasťou globálneho dňa vyjadrenia podpory hongkonským protestom. Hongkongom otriasajú už druhý deň po sebe nové potýčky medzi demonštrantami a poriadkovými silami, ktoré vo frekventovanej nákupnej štvrti Causeway Bay použili proti zhromaždenému davu slzotvorný plyn. Aktivisti zintenzívnili svoju štvormesačnú prodemokratickú kampaň pred nastávajúcimi oslavami 70. výročia nastolenia komunistickej moci v Číne, ktoré chce Peking využiť na prezentáciu krajiny ako superveľmoci. Pokračujúce nepokoje v Hongkongu by mohli zatieniť tento veľkolepý program ústrednej vlády, keďže toto poloautonómne mesto zmieta hnev nad eróziou svojich špeciálnych slobôd pod nadvládou Pekingu. Počas uplynulých 17 týždňov zaznamenal Hongkong najväčšie spoločensko-politické nepokoje od roku 1997, keď prešiel spod britskej administratívy pod kontrolu Číny.


Ruská centrálna banka znížila kľúčovú úrokovú sadzbu na 7,5 percenta

MOSKVA.Ruská centrálna banka podľa očakávaní znížila v piatok kľúčovú úrokovú sadzbu. Reagovala tak na najnovšie údaje o vývoji inflácie, ktorá sa dostala na historické minimum. Národná banka Ruska skresala kľúčovú úrokovú sadzbu na 7,5 percenta zo 7,75 percenta. Na 7,75 percenta ju znížila na predchádzajúcom zasadnutí v decembri, pričom vtedajší rozsah zníženia sadzby bol výraznejší, než sa čakalo. Ekonómovia predpokladali, že banka zníži sadzbu o 25 bázických bodov na 8 percent, tá ju však nečakane stlačila až o 50 bázických bodov. Najnovší krok opäť umožní zlacniť spotrebiteľské úvery a hypotéky, a to krátko pred prezidentskými voľbami v Rusku, ktoré sa uskutočnia 18. marca. Aj keď prakticky nikto nepochybuje, že súčasný prezident Vladimir Putin vo svojej funkcii zotrvá, podľa niektorých analytikov by nižšia životná úroveň mohla viesť k tomu, že niektorí Rusi sa na protest na voľbách nezúčastnia. To si Kremeľ neželá a dúfa vo vysokú účasť. Po rozhodnutí o znížení hlavnej sadzby centrálna banka zároveň oznámila, že v priebehu roka pravdepodobne pristúpi k ďalším redukciám. Poukázala opäť na mieru inflácie, ktorá v januári dosiahla len 2,2 percenta, svoje historické minimum. Minulý rok znížila centrálna banka kľúčovú úrokovú sadzbu celkovo šesťkrát. Už vtedy reagovala na prudké spomaľovanie inflácie. Tá ešte na začiatku roka 2015 dosahovala okolo 17 percent, v minulom roku sa však dostala hlboko pod inflačný cieľ banky stanovený na 4 percentá. Nasledujúce zasadnutie vedenia centrálnej banky, na ktorom sa bude rozhodovať o ďalšom vývoji úrokových sadzieb, je stanovené na 23. marca.


Polícia zasahovala vo firmách, ktoré sa podieľajú na dostavbe Mochoviec

Akciu vykonáva špecializovaný tím vo viacerých firmách v Košickom a Prešovskom kraji.

BRATISLAVA. Riaditeľ Národnej kriminálnej agentúry (NAKA) Peter Hraško v stredu potvrdil policajnú akciu na východe Slovenska s tým, že na prípade pracuje špeciálny vyšetrovací tím. Výsledky akcie však podľa neho polícia zverejní až po jej skončení. Podľa spravodajského portálu Webnoviny.sk Národná a kriminálna agentúra vykonáva raziu vo viacerých firmách, ktoré sa podieľajú na dostavbe atómovej elektrárne v Mochovciach. Akciu podľa portálu vykonáva špecializovaný tím vo viacerých dodávateľských firmách v Košickom a Prešovskom kraji. Ako v stredu uviedli vo vyhlásení Slovenské elektrárne, spoločnosť nemá žiadne oficiálne informácie o uvedenej udalosti. "V priestoroch Slovenských elektrární neprebieha žiadne razia, ani iné policajné úkony," uvádza sa v stanovisku. Dostavbu dvoch mochoveckých jadrových blokov má podľa portálu stále na starosti talianska spoločnosť Enel, ktorá počas leta predala zo svojho 66-percentného podielu v Slovenských elektrárňach polovicu českej energetickej skupine EPH. Taliansky investor má záujem predať aj zvyšný 33-percentný podiel, urobiť tak však bude môcť až po definitívnej dostavbe jadrových blokov. Slovenské elektrárne začali s dostavbou Mochoviec oficiálnym otvorením 3. novembra 2008. Slovenský dominantný výrobca elektrickej energie oficiálne podpísal kontrakty s hlavnými dodávateľmi dostavby Mochoviec, a to s českou spoločnosťou Škoda Jaderné strojírenství, ruskou firmou Atomstrojexport (tá už na dostavbe nepracuje – pozn. red.), slovenskými podnikmi VUJE, Enseco, Inžinierske stavby Košice a talianskou spoločnosťou Enel Ingegneria & Innovazione začiatkom júna 2009. Nové jadrové bloky v Mochovciach budú mať po ich dokončení inštalovaný výkon po 471 megawattov, čo pokryje asi 13 percent z celkovej spotreby elektriny na Slovensku, pripomína portál.


Trump chce ukázať silu, bombardéry preleteli blízko Severnej Kórey

Donald Trump chcel ukázať, že má viacero vojenských možností, ako sa postaviť hrozbe.

WASHINGTON. Americké strategické bombardéry v sprievode bojových stíhačiek v sobotu preleteli neďaleko severokórejského východného pobrežia, aby predviedli svoju silu. O rozhodnutí amerického Pentagonu informuje spravodajský web BBC. Americký prezident Donald Trump chcel podľa hovorkyne ministerstva obrany Dany Whiteovej demonštrovať Severnej Kórei rozsah vojenských možností, ktoré má k dispozícii a zastaviť tak prípadné hrozby. Agentúra Reuters uviedla, že informáciu o prelete Pentagon zverejnil krátko pred očakávaným prejavom severokórejského ministra zahraničných vecí na Valnom zhromaždení OSN. Whiteová povedala, že je to najsevernejší let americkej stíhačky alebo bombardéra v demilitarizovanom pásme pri severokórejskom pobřeží v 21. storočí. "Zdôrazňuje to, ako vážne berieme ľahkomyselné správanie sa," povedala hovorkyňa s odkazom na severokórejský jadrový a raketový program. Washington je podľa nej pripravený použiť celú škálu vojenského potenciálu na obranu vlasti a jej spojencov. Lietadlá odštartovali z amerického tichomorského ostrova Guam a z japonského ostrova Okinawa. Napätie medzi Trumpom a lídrom Severnej Kórei sa v poslednom období stupňuje.


Zomrel divadelný kritik, teatrológ a historik Jaroslav Blaho

Blaho bol zakladateľom systematickej divadelnej dokumentácie.

BRATISLAVA. Slovenský divadelný kritik, teatrológ a historik Jaroslav Blaho zomrel v nedeľu 14. apríla v Bratislave. Informuje o tom stránka Divadelného ústavu, ktorého bol dlhoročným pracovníkom. Istý čas bol aj riaditeľom tejto kultúrnej inštitúcie.Blaho sa narodil 6. mája 1942. Študoval hudobnú vedu na Filozofickej fakulte UK v Bratislave (1960-61), absolvoval štúdium divadelnej vedy na VŠMU (1968). Od polovice 60. rokov výrazne formoval tvár slovenskej opernej kritiky, publicistiky a historiografie. Po profesionálnych začiatkoch v Slovenskej televízii ostal od roku 1967 až do odchodu do dôchodku takmer nepretržite verný Divadelnému ústavu. Patrí k zakladateľom systematickej divadelnej dokumentácie. Neoceniteľnou mierou prispel k jej vybudovaniu a odbornému spracovaniu – predovšetkým ako najkompetentnejší znalec histórie slovenského operného divadla. Pôsobil tiež ako lektor opery SND (1971-1974), riaditeľ Divadla J. G. Tajovského v Banskej Bystrici (1978-1980), dramaturg opery SND (1987-1990) a dramaturg Komornej opery (1998-1999). V týchto pozíciách uplatnil realistický nadhľad, znalosť domáceho kontextu i širokých medzinárodných súvislostí a tiež neobvyklé porozumenie pre špecifiká operného spevu a hudobné divadlo. Jeho ambíciou bolo popri inom pokrývanie bielych miest na slovenskej opernej mape, predovšetkým v oblasti predverdiovského belcanta, uvádza Divadelný ústav. Od polovice 60. rokov sa venoval kritickej a publicistickej činnosti v oblasti opernej tvorby. „Je autorom nespočetného množstva odborných štúdií, recenzií, medailónov, autorských textov pre rozhlas a televíziu. Je tiež autorom i moderátorom predpremiérových matiné v opere SND a operných podvečerov v Slovenskej národnej galérii, ktoré si našli široké a vďačné publikum." "V tejto zložke svojej činnosti uplatňoval nielen znalosť širokého historického, spoločenského a umeleckého kontextu, ale aj nenapodobiteľný rozprávačský talent, schopnosť podať odborne závažné fakty zrozumiteľným a šarmantným spôsobom," píše stránka Divadelného ústavu. Jaroslav Blaho bol tiež zakladateľom, umeleckým riaditeľom a dušou jediného slovenského operného festivalu „pod voľnou oblohou“, opernej časti Zámockých hier zvolenských (1979). Vďaka tomuto podujatiu sa mohla slovenská kultúrna verejnosť stretnúť s veľkými opernými umelcami – Danom Iordachescom, Christinou Angelakovou, Oliviou Stapp, Alessandrom Verducim, Mariom Malagninim, Paolom Gavanellim, Albertom Cupidom či Ignaciom Encinasom.


Elon Musk chce budúci rok poslať Teslu raketou do vesmíru

Ak raketa nevybuchne, auto môže skončiť v rukách mimozemšťanov.

PALO ALTO, BRATISLAVA. Raketa Falcon Heavy, ktorá má vyraziť na svoju prvú misiu budúci rok, bude niesť zaujímavý náklad. Na jej palube bude letieť elektromobil Tesla. Elon Musk, riaditeľ automobilky Tesla a vesmírnej leteckej spoločnosti SpaceX cez víkend na twitteri napísal, že súčasťou nákladu Falconu Heavy bude aj červená Tesla Roadster. Štart Falconu Heavy bol najprv sľubovaný na prelom rokov 2013 a 2014, aktuálne sa hovorí o januári 2018. Má ísť o jednu z najsilnejších a najväčších rakiet, je schopná uniesť až 54 ton nákladu (čiže asi 41 kusov Tesly Roadster) a SpaceX s ňou plánuje lietať na Mesiac a na Mars. Musk tiež nehovorí o nedávno predstavenom modeli Roadster 2.0, ale o pôvodnom Roadsteri. Roadster v špeciálnom tmavočervenom laku Midnight Cherry je Muskove súkromné auto, ktoré vlastní od roku 2009. "Červené auto pre červenú planétu," napísal Musk na twitteri. Web The Verge neskôr napísal, ako Musk cez mail vysvetlil, že si tento nápad celý vymyslel. Neskôr však iné zdroje pre Verge plán vyslať Teslu do vesmíru potvrdili, s odvolávkou na to, že Musk chcel už v marci do vesmíru poslať "najhlúpejšiu vec, akú si dokážeme predstaviť." Elon Musk hovorí, že Roadster by mohol vo vesmíre stráviť miliardy rokov a mohol by nakoniec skončiť v rukách mimozemšťanov. Predstavuje si, že autorádio Roadsteru bude počas letu vesmírom hrať skladbu Space Oddity ("vesmírna zvláštnosť") od Davida Bowieho.


Čína kritizovala postup Kanady ohľadom vydania Meng Wan-čou do USA

Čína hovorí o vážnom politickom incidente.

PEKING. Čínske ministerstvo zahraničných vecí v sobotu podrobilo kritike rozhodnutie Kanady ohľadom možného vydania finančnej riaditeľky spoločnosti Huawei do Spojených štátov. Informovala o tom agentúra DPA. Hovorca čínskeho ministerstva zahraničných vecí Lu Kchang povedal, že "svojvoľné" zadržanie finančnej riaditeľky tejto spoločnosti Meng Wan-čou "predstavuje vážne porušenie práv a záujmov čínskych občanov". Podľa ministerstva ide o vážny politický incident. Lu znova požiadal USA, aby stiahli zatykač voči Meng Wan-čou, ktorá sa má v stredu 6. marca postaviť pred súd v kanadskej provincii Britská Kolumbia. Ten má určiť termín súdneho pojednávania vo veci jej vydania. Americké úrady v januári oficiálne požiadali Kanadu o vydanie finančnej riaditeľky a vzniesli voči nej a spoločnosti Huawei viacero obvinení vrátane bankového podvodu, marenia spravodlivosti a krádeže obchodných tajomstiev od spoločnosti T-Mobile. Firma Huawei a Meng Wan-čou všetky obvinenia odmietajú. Kanadské ministerstvo spravodlivosti v piatok oznámilo, že formálne spustilo proces vydania Meng Wan-čou do Spojených štátov. Konečné rozhodnutie však musí urobiť súd.


Lajčák: Vnútornými hrozbami EÚ sú migrácia, terorizmus a extrémizmus

Konferencia v Berlíne bola venovaná aktuálnym dilemám a výzvam, ktorým EÚ čelí.

BERLÍN. Hovorím o štyroch vnútorných a vonkajších hrozbách pre Európsku úniu. Medzi vnútorné patrí otázka kredibility EÚ samotnej, migrácia, terorizmus a extrémizmus. Uviedol to v utorok slovenský minister zahraničných vecí a európskych záležitostí SR Miroslav Lajčák v Berlíne na 9. ročníku konferencie, ktorú každoročne usporadúva Nadácia veda a politika (SWP) o stave a vývoji Spoločnej zahraničnej a bezpečnostnej politiky. Tá tohtoročná je venovaná aktuálnym dilemám a výzvam, ktorým EÚ čelí. "Tie vnútorné sú otázka kredibility EÚ samotnej, že sme v situácii, keď nie sme schopní dodržať naše vlastné záväzky a pravidlá, napríklad rozširovanie, obchodné dohody, víza pre Gruzínsko alebo Ukrajinu," uviedol minister Lajčák pre TASR. Za druhý veľký problém označil migráciu, pričom si myslí, že v tejto oblasti je potrebné nájsť nebyrokratické riešenie, aby každý prispel najlepšie, ako môže a vie. "A to je koncept efektívnej solidarity, ktorý Slovensko predložilo v Bruseli a o ktorom sa diskutuje," konštatoval. "Tretí vnútorný problém je terorizmus a teroristické útoky. Štvrtý a posledný vnútorný problém je politický extrémizmus a radikalizmus. To znamená strany a hnutia, ktoré ponúkajú navonok rýchle a ľahké riešenia na zložité problémy, ale žiaľ vyhrávajú," dodal Miroslav Lajčák. V otázke vonkajších problémov zaradil na prvé miesto vojnu v Sýrii, kde podľa neho nie sme schopní nájsť diplomatické riešenie. "Trápi ma, že EÚ tam nie je žiadny hráč. Môj druhý problém je Ukrajina, ktorá potrebuje riešiť aj mier a aj reformy, a to by sme jej samozrejme mali pomôcť. Napríklad tak, ako pomohlo Slovensko reverzným tokom plynu," povedal slovenský minister. Za tretí problém považuje Turecko, kde sme podľa neho vo fáze, že "oni majú ťažké srdce na nás a my máme ťažké srdce na nich". Myslí si, že Turecko je dôležitý partner, ktorého by EÚ nemala stratiť, avšak nie na úkor svojich pravidiel a hodnôt. Štvrtým otáznikom sú pre neho Spojené štáty americké. Ministra zaujíma, aká bude vzdialenosť medzi Trumpom kandidátom a Trumpom prezidentom, keďže tá vzdialenosť je vždy. "Zrejme sa treba pripraviť na viacej pragmatickú americkú politiku, ktorá bude viac orientovaná na národné záujmy, a Európa sa musí pripraviť na to, že kým sme sa roky pohodlne viezli na chrbte Spojených štátov predovšetkým v otázke bezpečnosti, tak budú od nás požadovať, aby sme si svoj lístok zaplatili," upozornil. Pokiaľ ide o Rusko, to je podľa ministra problém pre EÚ, ktorá si nevie zadefinovať svoj postoj k nemu. Minister Lajčák sa venoval i možným riešeniam uvedených výziev. "Napríklad v Sýrii môže byť riešenie len domáce s vonkajšou podporou, momentálne sa im snažíme natlačiť vonkajšie riešenie. Ale ani na tom nie sme dohodnutí," vysvetlil. Dvojdňová konferencia sa začala už dnes večer. Slovenský minister sa zúčastnil ako hlavný hosť na otváracej večeri usporiadanej pri príležitosti slovenského predsedníctva v Rade EÚ na slovenskom zastupiteľskom úrade v Berlíne.


Trump sa stretne s indickým premiérom Módím

USA a India majú spoločné obavy z Číny a jej narastajúcej vojenskej sily.

WASHINGTON. Americký prezident Donald Trump sa v pondelok v Bielom dome po prvý raz stretne s indickým premiérom Naréndrom Módím. Vzťahy oboch krajín sú v súčasnosti nejasné, a to napríklad v otázkach obchodu. No USA a India majú tiež spoločné obavy z Číny a jej narastajúcej vojenskej sily. Politici po stretnutí plánujú predniesť svoje vyhlásenia. Modi sa takisto zúčastní na večeri s Trumpom a jeho manželkou. Trump nedávno umožnil Indii nákup viac ako 20 prieskumných dronov. Obchod v hodnote približne dve miliardy dolárov však musí schváliť americký Kongres. India údajne potrebuje drony na kontrolovanie Indického oceánu, kde sa po založení základne v Džibutsku začalo objavovať čoraz častejšie čínske námorníctvo.


Rakúska polícia pátra po ozbrojených lupičoch, ktorí prepadli banku

Zamestnancov banky páchatelia spútali na toalete.

VIEDEŇ. Rakúska polícia pokračuje v intenzívnom, zatiaľ však neúspešnom pátraní po dvoch páchateľoch dnešného brutálneho lúpežného prepadnutia bankovej filiálky vo Felixdorfe v dolnorakúskom okrese Viedenské Nové Mesto. Dvaja doteraz neznámi muži ozbrojení nožom a pištoľou vnikli do filiálky a ohrozovali tam dvoch zamestnancov, na ktorých číhali v okolí už pred jej otvorením. Napokon ich na toalete spútali a z miesta činu ušli s korisťou v nešpecifikovanej výške. Informácie priniesol rakúsky verejnoprávny rozhlas ORF s odvolaním sa na policajné zdroje. Kolegyňa oboch prepadnutých, ktorá prišla do pobočky o čosi neskôr, alarmovala bezpečnostné zložky a oslobodila spútaných, ktorí fyzickú ujmu neutrpeli, sú však v šoku a v starostlivosti psychológov.


Rusko by spoločným postupom s USA porazilo teroristov skôr a s nižšími stratami

Ruské veľvyslanectvo v USA vydalo vyhlásenie ako reakciu na stratu Suchoja v Sýrii.

WASHINGTON. Rusko a Spojené štáty by mohli zvíťaziť v boji proti terorizmu s menšími stratami, ak by spolupracovali, uviedlo v pondelok ruské veľvyslanectvo vo Washingtone v súvislosti so zostrelením ruského bojového lietadla v Sýrii. "Chceme sa poďakovať všetkým americkým občanom, ktorí nám vyjadrili svoju sústrasť ohľadne smrti ruského bojového pilota, ktorý bol zabitý v akcii proti teroristom v Sýrii," uviedlo veľvyslanectvo vo vyhlásení, z ktorého citovala agentúra TASS. "Táto tragédia opäť dokázala, že v Spojených štátoch existujú ľudia, ktorí si uvedomujú potrebu spoločného boja proti spoločnému zlu. Niet pochýb o tom, že naše víťazstvo je bezprostredné. Spoločne by sme ho mohli dosiahnuť rýchlejšie a s menšími stratami," uviedlo ruské veľvyslanectvo. K zostreleniu ruského bojového lietadla typu Su-25 došlo v sobotu, keď vykonávalo hliadkovanie nad zónou deeskalácie v provincii Idlib. Pilot po zásahu svojho lietadla stihol informovať základňu, že sa musí katapultovať v oblasti ovládanej bojovníkmi teroristickej skupiny Džabhat Fatah aš-Šám, známej predtým ako Džabhat an-Nusra. Počas následných bojov s nimi prišiel pilot o život. K zodpovednosti za zostrelenie lietadla sa prihlásili bojovníci džihádistickej aliancie Haját Tahrír aš-Šám, ktorá patrí pod Džabhat Fatah aš-Šám.


Vo Worde si môžete vytvoriť lepší životopis vďaka LinkedInu

Vývojári sa snažia prepájať portfólio služieb Microsoftu.

REDMOND, BRATISLAVA. Microsoft vyvinul šikovný nástroj pre tých, čo si hľadajú nové zamestnanie. Resume Assistant využíva dáta zo služby LinkedIn, aby v prostredí kancelárskeho balíka pomohol pri zostavovaní životopisov, ktoré majú šancu na úspech. Novinka je súčasťou platenej služby Office 365 a má podobu interaktívneho sprievodcu. Ten z existujúcich dát v cloude vyberá najdôležitejšie časti. Pokúša sa klásť dôraz na súvislosti, ktoré by tvorcom životopisu mohli uniknúť. Microsoft odkúpil službu LinkedIn v minulom roku za 26 miliárd dolárov a už od začiatku avizoval, že ju prepojí so svojimi softvérovými, kancelárskymi riešeniami. Vývojári spracovali aplikáciu pre LinkedIn určenú pre platformu Windows 10, Resume Assistant je ďalší v rade pripravovaných projektov. Zatiaľ je novinka podľa magazínu The Verge dostupná iba pre členov programu Office Insider, postupne ju chce firma nasadiť do praxe.


Netanjahu bude najdlhšie slúžiacim premiérom Izraela

Netanjahua kritizujú za útoky na arabskú menšinu a ľavicových oponentov.

JERUZALEM. Benjamin Netanjahu sa 20. júla stane najdlhšie slúžiacim premiérom Izraela. Upevní si tak pozíciu najdominantnejšej sily izraelskej politiky svojej generácie. Prekonal škandály, krízy a konflikty, vyhrával voľby za voľbami aj napriek tomu, že krajina je čoraz viac polarizovaná. Jeho podporovatelia na jeho politike oceňujú to, že Izrael je bezpečnou a prosperujúcou krajinou, zachoval jeho židovský charakter a posilnil jeho medzinárodné postavenie. Kritici, naopak, tvrdia, že zmaril nádeje na mier s Palestínčanmi a svojimi útokmi na arabskú menšinu a ľavicových oponentov rozdelil spoločnosť. Rovnako mu vyčítajú, že do politiky vniesol korupciu. Avšak keď 20. júla prekoná jeho 13 rokov v úrade dĺžku vládnutia zakladateľa Izraela Davida Ben-Guriona, všetci sa zhodnú na tom, že Netanjahu zanechal v Izraeli trvalú stopu. Práve v čase tohto míľnika však izraelský premiér čelí snáď doteraz najväčšej politickej kríze v jeho kariére. Po neúspechu pri zostavení parlamentnej väčšiny po aprílových voľbách si krajina 17. septembra voľby zopakuje. Nasledujúci mesiac ho čaká vypočutie pred generálnym prokurátorom, ktorý odporučil obžalovať Netanjahua za korupčné kauzy. Ak padnú formálne obvinenia, môže to znamenať jeho koniec na poste izraelského premiéra.


Nováčik v seniorskom tíme sa stal najlepším strelcom: Ani si to neuvedomujem

Slovenský útočník bude hrať za Spartu Praha.

KOŠICE. Má 23 rokov, na svojom konte bronz z juniorských MS a teraz si odkrútil premiéru na seniorskom svetovom šampionáte. Hokejový útočník Matúš Sukeľ debut absolvoval v domácom prostredí a bol veľmi vydarený. V kvalitnej konkurencii sa s piatimi gólmi stal v Košiciach najlepším strelcom slovenského výberu. Na klubovej úrovni hral medzi dospelými zatiaľ iba na Slovensku, po sezóne v KHL zamieri do Česka a bude hrať za Spartu Praha. "Hokej na šampionáte mi chutil. Asi mi dosť pomohol prvý zápas proti Američanom, dal som gól a zvíťazili sme. Potom som hral sebavedomo, maximálne som si to užíval. Ani si poriadne neuvedomujem, že som najlepší strelec nášho tímu," hodnotil Matúš Sukeľ svetový šampionát. po poslednom zápase Slovákov. Predstaviť sa na MS pred vlastnými fanúšikmi znamenalo pre neho veľmi veľa. "Mali sme poriadne nabitý tím, veď prišli všetci chalani z NHL, ktorí mohli. Mali sme top výber a pre mňa bolo úžasné, že som sa sem vôbec dostal. To, že sme hrali na šampionáte dobre, pre mňa znamená ešte viac," pokračoval Sukeľ. Slováci na turnaji nepostúpili do štvrťfinále, o vytúženú miestenku medzi oktetom najlepších ich pripravili nevydarené závery zápasov proti Kanaďanom (5:6) a Nemcom (2:3). "Zápas s Nemeckom bude v našich hlavách dozrievať ešte nejaký čas. Boli to sekundy a detaily, ktoré nás delili od postupu do štvrťfinále. Hrali sme celý turnaj výborný hokej, možno sme si zaslúžili ísť ďalej," zhodnotil nevysoký center pôvodom z Liptova. "Vnímali sme pozitívny ohlas medzi ľuďmi na našu hru. Ľudia na štadióne boli skvelí a hnali nás v každom zápase vpred. Platí to aj pre ďalších. Ľudia z môjho okolia, ale aj cudzí ľudia, nám gratulovali a fandili, že sa im náš hokej páčil. To dokáže povzbudiť," doplnil. Utorková rozlúčka slovenskej reprezentácie s MS 2019 bola zároveň aj derniérou 39-ročného útočníka Ladislava Nagya so súťažným hokejom, na Sukeľa záverečný ceremoniál urobil dojem. "Mal som aj za Laciho zimomriavky. Verím, že si to užil, takú rozlúčku si zaslúžil. Mal vynikajúcu kariéru a klobúk dolu pred ním. Ako mladík som síce nemal nijaký konkrétny vzor, ale sledoval som všetkých chalanov, ktorí hrali v NHL. Keď som proti nemu hral v extralige, vždy som rád sledoval jeho hru, aj keď bol môj súper. Hral s veľkou ľahkosťou, je to frajer," zložil na záver poklonu Nagyovi.


Bašternák má prokuratúre preukázať nadobudnutie majetku

Od podnikateľa chcú vedieť, akým spôsobom prišiel k peniazom, ktorými mal zaplatiť 12 miliónov eur za sedem bytov v Bratislave.

BRATISLAVA. Podnikateľa Ladislava Bašternáka spájaného s podozreniami z daňových podvodov začala prešetrovať bratislavská okresná prokuratúra. Informuje o tom Nový Čas na svojom webe. Podľa denníka žiada prokuratúra od biznismena dokumenty, akým spôsobom prišiel k peniazom, ktorými mal zaplatiť 12 miliónov eur za sedem bytov v Bratislave. Web pripomína, že Finančná správa už v roku 2013 nadobudla podozrenie, že sumu mohol podnikateľ zaplatiť len naoko, aby získal späť daňovú vratku dva milióny eur. Vo veci aj naďalej prebieha vyšetrovanie hlavne jeho bývalej firmy. V súčasnosti však polícia a prokuratúra podľa denníka prešetruje i to, ako a či vôbec mohol podnikateľ sumu 12 miliónov zarobiť a či nie je jeho majetok nelegálny. "Dňa 9.12.2016 bola Okresnou prokuratúrou Bratislava I zaslaná Ladislavovi B. žiadosť, aby v lehote do 30 dní odo dňa jej doručenia predložil doklady o tom, akým spôsobom nadobudol špecifikovaný majetok a rovnako uviedol aj hodnotu tohto majetku. Žiadosť si menovaný prevzal 21.12.2016," uviedol pre denník hovorca prokuratúry Michal Šúrek. Bašternák sa k uvedeným informáciám nevyjadril.


V Izraeli sa zrútil vojenský vrtuľník, zahynul jeden pilot

Velenie izraelskej armády zakázalo lety všetkých bojových vrtuľníkov.

JERUZALEM. Počas cvičného letu sa v utorok na juhu Izraela zrútil vrtuľník izraelskej armády. Pri nehode zahynul 43-ročný pilot, druhý pilot utrpel vážne zranenia a jeho stav je kritický. Informovala o tom v utorok izraelská armáda. Velenie izraelskej armády v dôsledku incidentu zakázalo lety všetkých bojových vrtuľníkov, kým sa utorková nehoda nevyšetrí. Izraelské médiá napísali, že bojový vrtuľník Apache havaroval kvôli technickej poruche, pričom sa zrútil v blízkosti pristávacej dráhy na vojenskej leteckej základni Ramon.


Izrael podnikol nálet na infraštruktúru ozbrojencov v pásme Gazy

Išlo o odvetu za raketový útok Palestínčanov i útok na hliadku izraelskej armády.

JERUZALEM. V odvete na raketový útok podniklo izraelské letectvo v pondelok nálety na pozemnú infraštruktúru palestínskych ozbrojencov v pásme Gazy. S odvolaním sa na zdroje izraelskej armády o tom informoval spravodajský server Ynetnews. Izraelská armáda nespresnila, čo bolo terčom jej náletov, ktoré sa odohrali v južnej časti pásma Gazy, odkiaľ bol predtým podniknutý raketový útok na izraelské územie. Podľa nepotvrdených správ mohlo ísť o podzemné tunely využívané palestínskymi radikálmi na pašovanie zbraní i tovarov a prípravu útokov na izraelskom území. Raketa vypálená z palestínskeho územia dopadla na neobývané územie v pohraničnom pásme a nespôsobila žiadne škody. Podľa palestínskych úradov sa izraelský útok odohral v blízkosti izraelských hraníc, v oblasti, kde sa nachádza zničené letisko Daháníja. Izraelská armáda podnikla útoky v pásme Gazy aj v sobotu a v noci na nedeľu, keď zaútočila na 18 palestínskych cieľov. Išlo o dielne na výrobu výbušnín, výcvikové tábory, pozorovateľské stanovištia a podobné objekty palestínskych ozbrojencov. Stalo sa tak v odvete na raketový útok Palestínčanov i útok na hliadku izraelskej armády spáchaný výbušninou nastraženou pri ceste. Nášľapná mína explodovala pod armádnym vozidlom. Štyria členovia jeho posádky utrpeli zranenia. Izrael zvyčajne zodpovednosť za podobné ozbrojené incidenty pripisuje radikálnemu hnutiu Hamas, od ktorého žiada, aby zabezpečilo dodržiavania dohodnutého prímeria, a to všetkými palestínskymi frakciami. "Hamas je zodpovedný za všetko, čo sa deje v pásme Gazy, na nebi i pod zemou," uvádza sa vo vyhlásení izraelskej armády, ktorá avizovala, že využívaním všetkých prostriedkov, ktoré má k dispozícii, bude pokračovať v zaisťovaní bezpečnosti občanov Izraela.


Slovenky sú blízko k postupu. Pozrite si ako porazili Švajčiarky

Prísny Talian

Online prenos

Fotogaléria

BRATISLAVA. Slovenské reprezentantky ešte na ME vo volejbale žien nestratili jediný set a zvíťazili aj vo svojom druhom zápase D-skupiny v Bratislave. V nedeľu nedali tímu zo Švajčiarska žiadnu šancu, vyhrali 3:0 a v priebežnej tabuľke im patrí prvé miesto. Pozrite si najlepšie momentky z duelu na fotografiách agentúr TASR a SITA.


Slováci v záverečnom dueli utŕžili debakel a na domácom turnaji skončili predposlední

PIEŠŤANY. Slovenská hokejová reprezentácia do 17 rokov neuspela vo svojom záverečnom vystúpení na Turnaji piatich krajín v Piešťanoch. Zverenci trénera Jána Lipianskeho v nedeľu popoludní podľahli rovesníkom z USA 0:5. O prehre mladých Slovákov rozhodla druhá tretina, v ktorej v rozpätí siedmich minút inkasovali tri góly. Napriek neúspešnej rozlúčke s podujatím si domáci výber udržal štvrté miesto v tabuľke pred reprezentáciou Švajčiarska. Helvéti v nedeľu nestačili na celkových víťazov Čechov, s ktorými prehrali 0:5. Turnaj piatich krajín 2018 (Piešťany) Góly: 29. Hanas, 32. Williams (Jimenez), 36. Estapa (Williams), 47. Williams (Ma), 58. Biondi (Crospo) Vylúčení: 5:8 na 2 min, presilovky: 0:1, oslabenia: 0:1, rozhodovali: P. Stano, M. Novák - R. Výleta, J. Tvrdoň, 298 divákov Zostava SR "17": J. Sihelský - Putala, Stacha, Ketner, Hajas, Bakala, Fatul, Ejem, Haborák - Kolenič, Nemec, Kašlík - Mastič, Rehák, Lukošik - Tvrdoň, Jamrich, Krajč - Litavec, Ragan, Šimko Konečná tabuľka:


Za Slušné Slovensko: Prepojenie politikov na organizovaný zločin existuje

Iniciatíva vyjadrila podporu podporu poctivým policajtom, vyšetrovateľom a novinárom.

BRATISLAVA. Prepis komunikácie obvineného Mariana Kočnera s Norbertom Bödörom a s tým súvisiaca policajná správa podľa iniciatívy Za slušné Slovensko dokazujú, že požiadavky zo zhromaždení - dôkladné vyšetrenie vrážd a nová dôveryhodná vláda - boli opodstatnené. Policajná správa totiž podľa iniciatívy konštatuje mimoriadnu blízkosť Mariana Kočnera a Bödöra s poslancom NR SR a predsedom Smeru-SD Robertom Ficom a stranou Smer. Za slušné Slovensko zároveň vyjadrilo podporu poctivým policajtom, vyšetrovateľom a novinárom. Stanovisko iniciatívy Za slušné Slovensko je zverejnené na ich facebookovej stránke. Zverejnenie komunikácie a policajná správa podľa iniciatívy dokazujú, že novinári píšuci o prepojení špičiek politiky s organizovaným zločinom mali celý čas pravdu. Iniciatíva zároveň avizuje ďalšie zhromaždenie. „Práve vo chvíľach, ako sú tieto, je najdôležitejšie, aby ľudia nestrácali odvahu postaviť sa za správnu vec. Chceme preto vyjadriť podporu všetkým poctivým policajtom a vyšetrovateľom. Bez ich snahy by to nebolo možné. Ceníme si to o to viac, že vyšetrovanie napreduje napriek vláde Smeru, SNS a Mosta-Híd. Chceme vyjadriť podporu aj novinárom, ktorí odvážne pracujú na odkrývaní korupcie. Bez ich dôslednej práce by nič z toho, čo sa od marca 2018 podarilo dosiahnuť, nebolo možné," píše sa ďalej v stanovisku. Zároveň ocenili, že najdôležitejšia požiadavka zhromaždení Za slušné Slovensko - vyšetrenie vraždy novinára Jána Kuciaka a jeho priateľky Martiny Kušnírovej sa pomaly, ale isto, napĺňa. „Práve kvôli tomu všetkému sa už onedlho znova stretneme na námestiach. My všetci sme tí, na ktorých sme čakali," dodali na záver.


Zeman navštívil Bielověžský prales, podporil Varšavu v spore s Úniou

Do vnútra pralesa odviezli Zemanovu delegáciu bričky ťahané koňmi.

VARŠAVA, PRAHA. Návštevou Bielovežského pralesa ukončil v piatok český prezident Miloš Zeman svoju trojdňovú cestu do Poľska. Vyjadril pritom podporu Varšave v jej spore s EÚ o ťažbu dreva v tomto poľskom národnom parku. Do Bielovežského pralesa pri hraniciach s Bieloruskom sa Zeman presunul z Varšavy vrtuľníkom. Spolu s manželkou Ivanou navštívil aj tamojšiu zubriu rezerváciu. Do vnútra pralesa odviezli Zemanovu delegáciu bričky ťahané koňmi, informoval prezidentov hovorca Jiří Ovčáček. Zeman pricestoval do Poľska v stredu a vo štvrtok sa stretol s poľským prezidentom Andrzejom Dudom a ďalšími poľskými činiteľmi, uviedla televízia ČT24. Súdny dvor EÚ (ECJ) v apríli rozhodol, že Poľsko ťažbou dreva v tomto chránenom pralese porušilo smernice EÚ, čím dal za pravdu Európskej komisii. Zeman už vo štvrtok označil svoju návštevu Varšavy i piatkovú cestu do Bielovežského pralesa za vyjadrenie solidarity s Poľskom v jeho spore s Európskou komisiu. Zdôraznil, že Poľsko má právo využívať svoje prírodné zdroje podľa vlastného uváženia. Podľa správy poľských ekológov sa z pralesa vyviezlo okolo 3000 nákladných áut naplnených najcennejšími stromami staršími ako sto rokov a vlani sa vyťažil štvornásobok ročnej ťažby dreva. Poľská vláda výrub obhajovala potrebou ochrany lesa pred lykožrútom. Podľa jej tvrdení sa rúbali len napadnuté smreky, čo však vyvracali pozorovatelia z medzinárodných organizácií aj Európskej komisie.